text:
Laiza, Myen Mung - "N'nan e gaw Myen hpyen la ni grai gwi ai zawn zawn rai htu lung wa ai le. Lam kaba n tsa hku jahtau ai hte nam hkan sinat ni gap bun rai nna lung wa ai. An-hte ni makoi let wang da ai hpe shan hte n chye ai gaw." Asak 27 ning Wunpawng Mungdan Shanglawt Hpyen Dap (KIA) Dung 23 kaw na hpyen ma Awng Myat tsun dan ai.
Juyl 16, Myitkyina Man Maw lam makau e shi hte shi a manaw manang ni marai 40 daram nam hkap (ambush) taw nga ma ai. Myen ni du wa ai shaloi Shanglawt Hpyen la langai Gang Bawm gang dat ai het Myen ni shara magup de hkrit let sinat ni hpe gap bang wa ai. Ndai majan poi gaw dai shani kaw na hpang yang 3 ya ting na mat ai. July 18 shana maga de, kawa ni hte gap da ai Hkaya bum hpyen dap de, a tsawm sha bai lu du wa ai hte hpyen ma ni gaw grai myit rawt ai hte majan a lam ni ma gin sup ai lam tsun nga tsun dan hkat nga ma ai.
Shan hte tsun dan taw ai lam ni gaw Myen a tak bawm gap ai motor pala hpyen dap makau de hkrat ai n sen a majaw jahkring mi tsim mat ai. Motor pala wan hkut gaw lamu hpe sin mat hkra jahkring mi ka'up kau ai. Beer hte silik n shang hkra lu bang let jak sinat hpe jum da nna majan a mabyin ni hpe ma langai mi tsun nga tsun dat taw nga ai. "An-hte ni Myen mang ni hpe lu hti ai daram hti yu ai le. Yawng rai yang 8 daram re. Mawdaw 4 5 daram mung kapaw ai majaw mang gaw grau law na re ngu shadu ai," Awng Myet tsun dan ai.
July 27, Awng Myat gaw dai Dap Dung hta asak kaba ai jahpan kaw lawm ai wa re. Hpyen La ni yawng agw asak 20 makau na hkrai rai nga ai. Shan hte yawng a matu gaw n dai majaw gaw numbat langai lang rai nga ai. Majan ginra kaw nna Kilometers 10 daram kaw, bum lapran hkan na lam ni hpe lai di dat yang Laiza hpe mu lu na rai nga ai. Masha hkum 10,000 jan nga nna Wunpawng Mungdan Shanglawt Asuya (KIO), KIA a up hkang Asuya, a daju mung rai nga ai. Laiza gaw Miwa hkran hte hkashi kasha langai mi sha din ai shara kaw nga ai re.
Maigan shiga ni hkan shapoi nga ai shiga ni hta Myen Hpen n'gun kaba mi Laiza de lung wa na re nga ai shiga hpe na lu nga ai. Jawng ni, Gat Dut Seng ni, Hotels ni gaw shawoi na zawn sha naw hpaw nga ai zawn masha ni mung hpaga lam ni hte shani shagu na bungli hpe hpe galaw nga ma ai. Rai tim Hpyen hprawng masha ni law law n shang wa na matu Miwa hkran kaw nna gate hpe jahpaw hking 6am kaw nna shana hking 6pm kaw du hkra pat da ai lam, lani the lani jat wa ai hpyen hprawng masha ni a malu masha lam hte nga sha ra lam ni gaw kaja byin nga ai mabyin ni hpe madi madun taw nga ai.
Hpaw mi, num hte makasha law law wa gas Jawng ni, Gawk Nu ni, Manau pa hkan e shanu nga ma ai. Ndai masha ni gaw June shata 9 ya shani Myen ni Shanglawt ni hpe gasat wa ai shaloi kaw nna ti nang mare hpe kabai kau let hpyen hprawng hprawng pru wa ai ni rai nga ma ai. June 9 ya shani Tarpein Madim, Laiza kawn Kilometers 50 dingda maga nga ai, shara kaw byin wa ai majan gaw 17 ting Myen hte Shanglawt a simsa lam gasadi hpe gayet daw kau sai rai nga ai.
1989 ning kaw nna Myen Mung ting a rawt malan hpung 15 daram Myen hte simsa lam la lai wa sai rai nga ai. Jinghpaw Mung gaw Myen Mungdan hta galoi mung kadai hte n bung let paw pru nga ai shara rai nga ai. Switzerland Mungdan hta htam lahkawng kaba nna Square Kilometers 89,000 kaba ai shara gaw ru di a myu ni law n'gun kaba let up hkang ai shara rai nga ai. Masha hkum 1.36Wan(2002 ning Myen Asuya tara shang n'dau ai jahpan, dai hpang n shapoi ga mat sai) nga ai shara gaw Mungdan rawt jat lam n'law htum jahpan shang let Mung daw a ga'ang hkup daram Nam mali Bum ni hte shing grup da ai shara rai nga ai.
Hkrisatan law htum rai nna 1.2Wan daram nga ai ndai Kachin ru di a myu ni gaw Jinghpaw Mung daw, Sam Mung daw, Miwa mung, Gala mung ni hta nga pra nga ma ai. Masha hkum 300,000 daram gaw Miwa ga e nga nna shan hte hpe Jinpo nga ma ai. Labau hta hkan nna Kachin ni gaw ti nang a laika hpaji lam, sut masa lam, hkam ja lam, hkam ja lam ni hpe Myen mung a kaga rudi a my ni hta grau kaja hkra lu gaw de da ma ai.
Shanglawt the Myen gas 1994 ning hat sims a lam gasadi lek mat htu lai wa tim dai lam ni gaw Laika pa n tsa ai sha rai nna kaja wa mung masa lam ni hpe jahta ai lam ni n nga ai hku re. Dai simsa lam gaw Myen a Companies ni law law wa Jinghpaw Mungdaw a n hprang rai ni hpe htu shaw la na matu sha rai nga ai. Mungkan hta Lung seng pru dik htum Hpakan mung Myen ni a lahta hta hkrat sum mat ai hku re. Rai tim dai simsa lam la laika hpa gaw Mung masha ni yawng chye na matu n dau ai lam ni n nga lai wa sai.
Gareng La Nan*, Myitkyina kaw na Jawng shara gaw "17 ning simsa lam a majaw simsa lam loi li lu la ai, hpaga yung ga lam loi li rawt jat ai hte shinggim roi rip lam loi li yawm wa ai lam ni gaw lu la ai. Rai tim Mung masa lam hta hpa mung rawt jat ai lam n nga ai," nga tsun ai.
Kaga rudi rawt malan hpung ni hte maren Wunpawng Mungdan Shanglawt Asuya kaw nna mung Awm Dawm rawt malan policy hpe dawm kaw nna ti nang Mung daw ti nang up hkang lu ai Federal Mung daw hte ti nang a htung hking the laili laika, a hkaw a hkang ni hpe hpyi sawng nga sai re.
Simsa lam a majaw Company kaba ni hpaw let lau ban nga ai n'kau Jinghpaw salang ni hta jan nna gaw yawng ngu na daram Simsa lam hpe Mung masa maw hpyi hpyi ai hku sha mu mada ma ai. Ndai majan n'nan byin wa na matu lam ni law law nga ai hku re. Dai hta n'hprang rai ni hte hkum tsup nga ai Jinghpaw Mungdaw hpe Myen ni a Company kaba ni gaw Lung Seng ni hpe maru marang rai hkra htu shaw ai lam ni byin wa sai re. Lung seng gaw moi de Shanglawt Asuya hpe maga lam hku madi shadaw ya ai hpaga kaba mung rai nga ai.
Hpaga hpung kaba ni rai nga ai Yuzana, Htoo Trading, Asia World ni gaw Jinghpaw mung e nga ai hka nu kaba ni hte dam lada ai shara ni hta shan hte a hpaga ni hpe kam mara galaw wa ma ai. Grau nna gaw Miwa ni a company ni hte pawng nna galaw ai Hka Wan Jak Madim ni mung rai nga ai. Dai hpaga ni hta na Miwa ni gaw hpun ni shaw, ja ni htu n'na jau man buga masha ni a akyu kaji mi hpi n lawm ai hku galaw wa ma ai.
Ndai lam ni gaw masha law law a myit hta Miwa hpe n ju ai lam ni hpe dawk bang ya nga ai hku re. "Shan hte ni Langu hpaga ni, Ja htu hpaga ni, Wan Jak hpaga lam kaba ni hpaw wa yang a rung a rai, bungli galaw masha kaw na hkawt yawng hpe Miwa mung kaw na sha woi la ma ai. Jau man buga masha ni a matu a kyu loi hpyi n'nga ai hku galaw wa ma ai," nga nna KIA magam gun langai mi tsun dan ai.
Ya ten hta grau nna mying kaba nga ai manga hkang gaw Mali N'mai zup hta galaw nga ai Hka Wan Jak Madim masing rai nga ai. Myitkyina, Jinghpaw Wunpawng ni a hting hking daju mung rai nga ai hta Megawatts 6,000 jan hpru ai n'dai madim hpe galaw nga ai hku re. Jinghpaw Wunpawng sha ni a matu gaw Manghkang kaba rai nga ai.
Makau grup yin yu sin hpung ni hte myit rawt ai ni hku nna sawk sagawn tam tawn ai jahpan ni hku nga yang Mali hka na madim a majaw hka nam Myen Mung de hka n law wa chye ai zawn Jinghpaw Wunpawng ginra ni hta hka kaba ai lam ni byin pru wa ai baw re nga ai. Bai nna masha law law a nga pra ai lam ni hpe hkra mai ai rai nga ai. Grau nna gaw, n'dai madim hta na hpru ai Wan ni yawng hpe Miwa ga de dut ya na majaw rai nga ai.
Hpang jahtum na majan byin wa ai lam gaw 2009 ning hta Myen Hpyen Asuya kawn Wunpawng Mungdan Shanglawt Asuya hpe shan hte a n'pu e nga ai Jarit sin dap (BGF) gale shangun ai lam rai nga ai. "Ndai lam gaw an-hte hpe a sum jaw shangun ai lachyum sha re," nga nna ru di a myu ni a lam hpe a ten law law yu sin nga ai u hpung ni tsun nga ma ai re.
Wunpawng Mungdan Shanglawt Asuya hte kaga rudi rawt malan hpung ni rai nga ai Wa, Mon ni mung n dai BGF masing hpe n hkap la ai sha kaga masing ni hpe tang madun lai wa sai rai nga ai. Rai tim Myen Hpyen Asuya kawn dai masing ni hpe tsep kawp n hkap la lai wa sai.
June shata 9 ya shani na majan a gaw Shanglawt Asuya hte Myen Hpyen Asuya hpe tara shang ajan baw ai lam n'dau dat ai hte bung nga ai. "Shan-hte gaw n'dai mabyin hpe madung la nna an-hte a sara ni hpe zing la mayu ai re," nga nna KIO a mung shawa up hkang du Zau Awn kawn tsun wa ai. Gara hku mi nga yang nga, mabyin hpe yu maram dat yang Myen Hpyen Asuya kawn Shanglawt Asuya KIO hpe loi mi yu kaji kau ai lam hpe mu lu ai. Myen Hpyen Asuya kawn lai wa sai 2009 ning hta Kokang rawt malan hpung ni hpe n'htoi kadun mi hte sha gasat kau ai mabyin hpe KIO hta kalang bai byin na matu myit mada ai lam hpe maram lu ai.
"Padang Hkrun Lam Masing" nga ai laika si kaba shakap da ai Laiza Hotel a gawk nu gaw Majan masing ni hpe jahkrat nga ai Majan Command Post langai mi de gale mat sai hku re. Wunpawng Mungdan Shanglawt Hpyen Dap Tau Dap Awn Daju Du Daju Jum Du Kaba Gun Maw gaw KIO Asuya magam gun ni yawng a ning mu hpe ning nga tsun nga ai. "Myen Hpyen la ni hta marai n rawng ai. Bai shan hte a mung masha ni mung shan hte hpe n'madi shadaw ma ai." nga tsun ai.
Majan hta rim hkrum ai Myen Hpyen la Bawm masha masum hpe san htai galaw yu yang Du Kaba Gun Maw a ga jaw ai hpe madi shadaw nga ai. Aung Myo Hlat*, asak 36 ning Myen Hpyen Du, HkaLaYa Dap Dung 21 hpe hpa majaw majan hta shang lawm ai lam san yu yang grai na hkra myit yu nna "Ngai gaw Hpyen La, Order hpe madat ra ai," nga nna htai ai.
Soe Myint*, asak 48 ning A Gyi lapai ta hta ning ma hte rai ai wa gaw shi gara hku hkala hkrum mat ai lam hpe ning nga tsun dan ai. "Ngai hpa majaw gasat ra ai hpe n chye ai, Ngai matsin ai gaw ngai sai ni grai htaw let malap mat ai. Bai ngai hpe yawng tawn da kau ma ai. Ngai bai dum wa ai shaloi gaw KIA a lata kaw rai taw sai." nga tsun dan ai.
Htoo Lay*, asak 22 ning, Karen ru di hpyen ma gaw lak nak kaba dap kaw magam gun ai wa rai nga ai. "Ngai hpe Hpyen dap de a tik a nang rai rim bang la ai she re. Ngai lai wa sai 3 ning hta Madalay wan leng daru kaw wan leng la taw ai shaloi Myen Hpyen dap kaw na rim mat hkrum ai. Ngai na shing ma kaw ning ma lu nna sin wum kaw makoi nga ai. KIA hpyen la ni LET WA YANG NANG HPE N GAP AI nga ai ga na ai majaw ngai le wa ai re. Ngai na lak nak hpe pyi ngai kalang n'gap ga ai." nga tsun dan ai.
Shi a manang lahkawng the karen Myen Hpyen La law law gaw shan hte a numbat langai lang majan hpe shang yu ai rai nga ai. Myen Mung Communist Hpyen Dap a hpyen la ding sa rai nga ai hte ru di rawt malan hpung law law hte chye hkat ai Aung Kyaw Zaw gaw "Myen hpyen la ni a a tsam gaw grai nan yawm taw sai," nga tsun dan ai hku re.
KIA kawn Myen Asuya de bawng masha ni hpe sa ya na lam laika shalai ai rai tim ya du hkra laika htang ai lam ni n nga ai hpe mu lu ai hku re. "An-hte mahtai n lu la ai," nga nna KIA magam gun langai mi tsun ai hku re. "Bawng masha ni bai Myen dap de wa ai rai yang shan-hte hpe Myen Hpyen Dap kaw nna tara ahkyak la ai lam ni mung mai byin wa ai. Shan-hte hpe lak nak shamat ai tara, magam hpe awng dang hkra nlu gun hpai ai tara ni hte htawng 7 ning daram mai hkrat wa ai" nga nna dai KIA magam gun sha bai kahtap sanglang dan ai hku re.
Rudi a myu ni hpe yu maram nga ai masha langai mi tsun ai hta, "Kachin ngu ai ni hpe masha law law wa gaw gasat gala ai lam hta hkrit ma ai. Shan hte gaw Mungkan Majan II hta mung English maga hku nna gasat lawm ai hte Japan ni hpe gau kau ai kaw mung Madung dat gasat lawm wa sai hte law law wa mung shakawn hkrum ai ni re. Shan-hte hta tsun ai ga nga ai 'An-hte lu galaw ai, Dai majaw an-hte lagaw an-hte lu tsap ai' nga ma ai," nga nna tsun dan ai.
Shanglawt hpyen la ni a myit hpe sharawt ya ai lam ni hta, Myen hpyen la ni a lak nak ni gaw Shanglawt Asuya kaw nga ai lak nak ni hte nau n shai ai sha madang maren daram rai nga ai majaw re. Hkaya hpyen dap hta Myen ni kawn hta la ai laknak ni hpe tawn da ma ai. Dai hta Myen Hpyen la ni a laika buk ni, dum n'ta masha sumla ni, phone ni, rung laika pa ni, hte kaga hkum hpai a rung a rai ni mung lawm nga ai. Myen Hpyen la ni lang ai sinat ni, Jat sinat ni, Mortars ni, Ta bawm ni hte kaga hkam bawm ni law law hpe tawn da ai hku re. Dai lak nak ni gaw dai ni prat na majan ni hta jai lang na malai Labau dum ni hta madun tawn da na grau mai na zawn rai nga ai.
Shanglawt hpyen la ni gaw dai lak nak ni hpe pyaw pyaw hte sha madu ding sa rai nga ai Myen Hpyen Dap hpe gasat ai hta lang na rai nga ai. Shanglawt Asuya hta AK-47 hte bung ai sinat ni, Morars ni, Hkam Bawm ni hte kaga hpyen a rung a rai ni hpe galaw shaprawt ai jang rung ni hpe law law hpe sim lum ai shara ni law law hta galaw shapraw nga ai hpe mung na chye lu ai. KIA hpyen dap hta majan hpe ya jang lu gasat nna Professional madang du hkra lu gasat ai hpyen n'gun 8,000 kaw nna 10,000 jang nga ai zawn Mun Kaba (50,000s) rai nga ai Mung shawa hpyen hpung ni mung ya hkyak hkyak gasat nga ai majan pa ni hta shang lawm nga ai hku re.
Myen Hpyen dap a n'gun gaw lak nak kaba rai nga ai. Rai tim Miwa hkran the nyi kahte la ai Laiza zawn re ai shara ni hpe gasat na matu gaw grai yak la nga ai. Mare kaba ni de lam lahkawng hte sha mai matut mahkai ai Laiza gaw yi nam ta hta gasat na matu grai yak la nga ai. Lama wa Myen ni gasat wa ai rai yang gaw Shanglawt Asuya kawn Dingda maga de na lam ni hpe lu kaup ai n'gun nga ai lam mung chye lu ai. Lama wa Myen Hpyen Dap kawn lak nak kaba ni hpe lang ai rai yang gaw Miwa hkran de hkrat bang nna Mungkan a man hta mang hkang byin chye ai baw rai nga ai.
Ya ten du hkra gaw KIA a masing hta ti nang a shara ni hpe makawp na matu sha rai nga ai. Dai majaw mahkrai ni hpe kapaw ai lam ni hpe Myen Asuya kawn Shanglawt Asuya hpe tara n shang uhpung ndau ai kaw nna galaw lai wa sai ku re. "An-hte hpe tara n shang nga nna tsun sai re majaw an-hte mung hkam bawm ni hte kaga makawp maga lam ni law law hpe jau shajin da sai," nga nna Shanglawt Hpyen Dap Dap Ba 5 Up Du Jum Du Kaba Kumbu Din kawn tsun dan wa ai hku re.
Majan n'nan gaw shiny him kayak mahkak ni law law hpe mung byin shangun nga sai hku re. Ya laika ka nga ai shaloi sha pyi Hpyen Hprawng tsin yam masha 17,000 gaw Wunpawng Mungdan Shanglawt Asuya a up kang gin ra ni hta KIO garum gin tum lam kata shanu nga ma sai hku re. Laiza hta tsin yam masha 7,500 nga ai zawn kaga sharan hkan e mung 6,000 jan nga ai lam na chye lu ai. Bai nna ngam nga ai ni gaw Myitkyina zawn re ai Mare kaba ni hte Miwa mung kan e nga ai jing hku ni hpang de shanu nga masai. KIO gaw kawa gin sum 500 jan hpe gap tawn nna masha 7,000 hpe lakawn nga ai.
"Ya ten du okra gas KIO up hkang kaw na the kaga alu bang ai mash ni hte Makam Hpung ni kaw nna garum da ai. Mungdan shara shagu nga ai Jinghpaw Ramma ni la la wa sa garum nga ai. Rai tim a ten na wa ai hte simsa lam n lu yang gaw grai yak wa ai hte Mungdan kata, shing gan kaw na garum gin tum ai lam ni ra rawng wa na re," nga Laiza tsin yam lanu lakawn hpung masha La Rip tsun dan ai.
Bai nna kam ging ai reports ni hta shing gim roi rim ai lam ni Myen Hpyen Dap kawn Mung shawa ni hpe tawt lai nga ai lam ni mu lu ai. Laiza daju Wunpawng Mungdan Shanglawt Amyu Shayi hpung kawn num sha ni hpe roi rip ai mabyin 18 hpe mu da ai hku re. N kau mi gaw sat kau hkrum ai ni mung lawm ng ai. Ndai mabyin ni gaw Jung shata 10 kawn 18 ya laman byin wa ai lam ni sha rai nga ai. Ya hkyak hkyak nga yang KIO mung shawa tsi jaw gawk kaw na Nurse tsi shara num hpe Myen Hpyen La ni roi rip ai lam byin lai wa sai hku re. N'dai tsi sara num gaw mare langai mi hta KIO kawn hpaw da ai mung shawa tsi jaw gawk kaw magam gun ai ai rai nga ai. "Tsi sara num ni hpe roi rip ai lam majan hpang ai kawn ya du hkra kalang mung n na yu ga ai," nga tsun ai.
Majan a majaw n myit mada da ai mabyin lahkawng byin wa ai hku re. Langai ngu na hta Jinghpaw Wunpawng myu sha ni Wunpawng Mungdan Shanglawt Asuya hpe tsep kawp madi shadaw ai lam lu la ai hku re. Lai wa sai ten hta a kyang hten KIO salang hte Du Kaba n kau mi a majaw Mung shawa a tsun ding lut ai lam ni hpe law law lang hkam sha lai wa sai hku re.
Lahkawng ngu na hat gaw BGF masing a majaw simsa lam la ai ten hta kaba wa ai law la ai Jinghpaw Wunpawng ramma ni hpe shadum jahprang dat ai lam rai nga ai. "Yawng gaw Majan shang na hkrai nga mat sai," nga nna hpa ga ga nga ai ramma hpa ga la langai mi gaw jahtau let Laban Naw ku ngut nna Laiza nawku jawng kawn le wa let tsun ai. "Jinghpaw Wunpawng sha ni lawt na ten du sai, Myen Hpyen a la ta kaw nna shanglawt lu ra sai. An-hte gaw Aung San Su Kyi hpe madi shadaw ai. Rai tim shi tsun ai gasat gala n galaw ai hku simsa ai hte shanglawt la na matsin gaw bung li n byin mat sai," nga matut tsun ai.
Majan a majaw KIA Hpyen Dap ai ning mu mung loi li gale mat ai hpe mu lu ai. "Simsa lam hpe Mung masa mahtai n lu tim ra ai Du Kaba hte Salang n'kau mi a n'gup ni mung pat mat sai," nga KIA hpyen la langai tsun ai. Jinghpaw Wunpawng shani yawng Majan hta lai kaga mahtai n nga ai hpe chye tim law malawng gaw simsa let sha nga mayu ma ai. Mung masa hku n tsa jahta nna Mung daw hpe bai lu la na matu myit sharawng ma ai.
KIO Asuya a ga shaga a hkaw a hkang lu Salang Kaba La Nan gaw Jinghpaw Wunpawng shani a ra sharawng ai lam hpe ning nga tsun dan ai hku re. "Langai, gap hkat jahkring ai hpe aten kadun shawng galaw na; Lahkawng, Myen Mungdan ting hta dai zawn byin ra na; Masum, rudi rawt malan hpung ni yawng a gawng malai rai nga ai United Nationalities Federal Council (UNFC) hte Myen Hpyen Asuya mung masa lam jahkrup na," ngu ai lam ni rai nga ai.
June shata 30 ya shani Myen Hpyen Asuya hte Shanglawt Asuya hkrum tsup hpawng let simsa lam jahta ai hta simsa lam de n lu du tim matut nna matut mahkai ai lam ni galaw nga ai hpe chye lu ai. Shanglawt Asuya kawn Myen Hpyen Asuya gaw simsa lam hpe daw dan nan a hkaw a hkang lu ai ni kawn n sa shang lawm ai lam hpe madi madun ai hku re. "Myen gaw an-hte hpe bungli rau galaw nna simsa lam la ga nga tsun ai. Rai tim mung masa myit hkrum la loi li sha pyi n lawm ai sha hpaga lam hpe sha tsun taw ai," nga Du Daju Jum Du Kaba Gun Maw tsun ai.
July shata ga a'ng hta byin lai wa ai Hkaya Majan gaw grai nan kaba ai hte hkrat sum ai lam law ai majan langai mi rai wa sai hku re. Dai hpang kawn majan kaji ni law law byin wa ai rai tim Myen Hpyen Asuya kawn Masin kaba nlu jahkrat ai hpe mu mada ai. Lahkawng maga hku nna n'dai laman lang hte lang hkrum tsup let simsa lam jahta wa ai rai tim mahtai n lu shi ai. Ndai hten hta Jinghpaw Wunpawng Mung shawa ni yawng hku nna sa tik tik let kaja wa ti nang lagaw ti nang lu tsap ai a hkaw ahkang lu ai simsa lam hpe lu na matu myit mada nga ai. Rai tim moi na zawn re ai simsa lam hpe gaw n ra sharawng nga ma sai hku re.
(P.S1 : Mying ni hta '*' shakap da ai gaw shim lam a matu mying madung ni hpe gale da ai re.
P.S2 : Tony Cliff a "New-Generation War In Myanmar hpe Jinghpaw hku bai yu htuk ai hku Ta Tut bai gale da ai re.)
Tony Cliff, a pseudonym, gaw Bangkok kaw daju ai sumla Jurnalist langai mi rai nga ai. Shi hpe matut mahkai mayu yang tonycliff7@gmail.com
de matut la mai ai hku re.
(Copyright 2011 Asia Times Online (Holdings)Ltd. All Rights reserved. Please contact us about sales, syndication and republishing.)


c: text/html

text:
Myen asuya dap hte MNDAA Kokang dap lapran Lahta Sam mung Tamungnye ninghtawn Mung Hawm maga, mani, November 12 ya jahpawt daw gasat gala majan byin ai re.
Hong Du Ling ngu ai Lisu mare kaw MNDAA Dapnu 511 npu Dapdung 501 (Myanmar National Democratic Alliance Army) ni gan hkring nga ten Myen Dapnu 11 ngu sawn lu ai dap ni shawng sa gap ai kaw na hkying hkum mi daram gasat poi byin wa ai lam, dai ginra shiga lawk KNG Jinghpaw Shiga Dap de tsun ai.
Majan byin ai shara kaw nna minit 30 daram lam hkawm ra ai kahtawng de asuya dap ni htingnut mat ai majaw majan hkring mat ai re lam, lahta na shiga lawk tsun ai.
Ndai gasat gala majan a majaw hpyen yen nga n nga hte wuhpung lahkawng dap maga si hkala shiga, ni n chye lu ai.
Ndai majan shara gaw KIA Dapba 6 a ginra kata Dung 2 hte Dung 36 jarit hta rai nna kaga daphpawm (Northern Alliance-Burma) dap ni mung hpyen masa shamu shamawt nga ai re lam, KIA Dapba 6 shiga lawk tsun ai.
Ya ten KIA Dapba 6 ginra kata Munggu, Mung Baw hte Tamungnye ginra ni hta dapdung ai Myen hpyendap ni gaw tinang hte seng ai ginra ni hta hpyen masa shamu shamawt lam ni dingyang galaw nga ai hpe sagawn chye lu ai.

robotstxt: allowed

filter: keep


text:
时间:2018-06-05 16:42:47
Sinpai hte shat kan hta akyu shon. Mangai shang wa shong n nan e go sinpai makop la ra nga ai,kahkum si mai go lum nna dui re majo, sha yang grai mu nga ai, grau nna go sinpai n-gun loi yom ai ni sha yang gaja nga ai.
N-gun shaja sinwop makop. Mangai lado hta go sinwop makop madung nga ai, dai majo mangai ta hta go sinwop hta akyu rong ai simai lo sha ra ai. Namtsi hpaji hta tsun ga nga yang, kahkum go sinwop hpe n-gun jat ya lu nga ai, namta hpaji hta yu yang, kahkum hta B -hulobu su lo htam rong nna, sinwop makop lusha ahkyak rai nga ai.
N-gun jat la. Kahkum go namlap simai jahkai na shadung rai grung dik ai lusha myu mi re,shat sha ai shaloi kahkum sha lom yang go, n-gun jat la lu dik nga ai.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
"Mai kaja ai kang ka ai dinghku kawa langai byin hkra gara hku shakut ra ai lam ( Daw 2 )” ( 23 Sep 2018 )
How to do a good Husband? ( daw 2 )
Hkungga tsawra ai Nuwa hpu nau ni, “mai kaja ai kang ka ai dinghku kawa langai byin hkra gara hku shakut ra ai” ngu ai gin lam a ngam nga ai daw hpe yawng a matu akyu tai u ga, yaw shada let, matut gam garan ya mayu n’ngai.
Nu wa ni, mai kaja ai dinghku la langai mi byin tai wa lu hkra gara hku shakut na ngu ai a No 4. ngu na hta, ga shadawn, tsa chyaru lu nna, hpai da da ai dinghku la ni bai rai jang tinang a ting kyeng myit a majaw, ngwi pyaw ai dinghku hpe jahten sharun chye ai rai nga ai. Dum n’ta kata hta ra rawng ai hpe gaw n’mu, tsa chyaru, hpaida da na hpe sha baw bang ai majaw, dai dinghku gaw galoi mung pyaw na n’rai sai. Jengmawng jenghkang rai, htingbu htingbyen hpe du hkra dingbai dingna jaw chye nga ai re. Dinghku kawa ngu na ni, myit n’rawng jang, awng dang lam gaw htaw, hkrat sum na de she rai mat na re.
Kalang mi na tsa, chyaru hpe manang shatai nna, sak hkrung nga ai dinghku kawa langai mi gaw, shi a yup mang hpe dum n’ta masha ni yawng shat sha nga ai ten tsun dan ai. shi a yup mang hta, yu kasha 4 hpe mu ai da. langai mi gaw grai hpum kaba ai, bai , bai lahkawng ngu na yu gaw, myi kyaw ai, 3 hte 4 ngu na yu bai rai jang, lasi kri kri re ai sha n’ga, n’gun n’rawng ai, hpa lachyum wa rai kun nga nna, kawa gaw tsun dan ai. Shaloi , makau kaw shat sha nga ai kasha gaw, wa a yup mang hpe ngai htai ya na, a’loi sha re. Hpum sau ai yu gaw, Wa nang mari lu ai tsa palin kaba hte bung ai. Lasi nna, n’gun n’rawng ai yu yen gaw Nu hte ngai kasha re. Hpa majaw nga jang Nu hte ngai kasha, myit pyaw let shat hpe mu mu mai mai lu sha ten ni n’nga ai daram re. Bai, myi kyaw ai yu gaw Wa nang hkum nan rai nga ai. Wa nang mi mu taw ai rai jang gaw, an nu wa ni a nga mu nga mai lam, ra kadawn ai lam ni hpe, wa nang mu ya na rai nga ai. Ya na zawn, tsa, chyaru lu nna, ja gum hpraw ni hpe jasum kau na nre ngu nna, kawa a yup mang hpe htai ya nu ai. Dai majaw, tsa, chyaru lu, hpaida da ai lam gaw mai kaja ai dinghku la langai a magam bungli n’rai nga ai. Ndai zawn, n’kaja ai lai, hkyang ni hpe koi gam lu jang she mai kaja ai kawa la langai lu tai na rai nga ai.
Bai No 5. ngu na hta, dinghku ting hpe madi shadaw ya ai dinghku la….Nu wa ni, myit kup ai dinghku la gaw, shi a n’rum n’tau jan hte ma ni hpe madi shadaw na lit kaba nga ai hpe galoi mung myit dum nga ai. bai, Lagawn lamawn rai, a’mu bungli hpe mung n’tam, bungli lu hkra mung n’chye galaw ai, dinghku lit hpe n’chye la ai, daizawn re ai dinghku la hpe gaw, dinghku la kaja ngu lu tsun na n’rai nga ai. Kaja wa dinghku hpe myit kap nna, shakut ai Wa la ni gaw, gara de hkawm sa tim, n’ta madu jan hpe tsun da ai. hpa sha galaw tim, tsun dan ai. Lu tam ai ja, gumhpraw ni hpe ningrum ningtau jan hpe a’tsawm sha wa ap ai, shada da bawng ban jahkrup ai, daizawn re ai dinghku gaw galoi mung nga pyaw na sha re. Lani hte lani grau nna galu kaba , nga mu ngamai, lu sut lu su wa na gaw teng sha rai nga ai. Mai kaja ai myit su ai dinghku la gaw, tinang a ningrum ningtau jan hpe galoi n’masu ai. Ga sadi dung ai rai nga ai.
No 6. Makam masham jung ai dinghku kawa…..dinghku a ningbaw gaw kawa a lit re majaw, nawku makam masham hte seng nna mung myit lawm ai hte dum n’ta masha yawng hpe woi awn chye ra ai. Dinghku kyu hpyi ai lam hta mung lit la let chyeju kum hpa ni hpe hkam lu hkra shakut ya ra ai. Moses a prat hpe bai n’htang yu ai shaloi, shi a masha ni hpe ga sadi da ai mungdan de woi shang wa ai zawn, tinang a dum n’ta masha ni hpe, ngwi pyaw ai mungdan de shang lu na matu woi awn ai Kawa mung rai ra nga ai. Dai gaw kaja wa nan myit kup ai, mai kaja ai dinghku a kawa majing rai nga ai.
No 7. shada manu shadan hkat ra ai….Dinghku Kanu yen Kawa ngu sai hte gaw, Madu karai kasang a chyeju hte langai sha rai nga ai. Dai majaw, shada da grai manu shadan hkrat ra ai re. Dik shale, lagaw, lata n’hkum tim, Madu karai nan, rau de da ya sai re majaw, karai kasang jaw ai chyeju kum hpa re ngu myit la let, manu shadan ra sai rai nga ai. No 8. Hkam sharang ai myit….. Myit kup ai dinghku la gaw, shada n’bung hkrat ai lam, masin pawt na zawn re ai lam ni hpe hkam sharang let tinang a n’rum n’tau jan hpe a’tsawm sha woi zin lum chye nga ai. Ra rawng ai lam shagu hta mung sharai ya ai. dai she dinghku a mai kaja ai kawa majing rai nga ai. Nkau Wa la ni gaw, hpa sha n’rai tim, myit pawt nna, dinghku kata na a’rung a’rai ni jahten shara kau, n’rum n’tau jan hpe gayet rai chye nga ai. Ndai lam gaw, grai nan n’htuk ai lai len rai nga ai. No 9. Tut nawng maja ya ai lam….tinang a n’rum n’tau jan hpe myit shang sha ai lam gaw, dinghku la kaja a mai kaja ai lam langai mi rai nga ai. Ga shadawn, shangai n’htoi poi, chyoi pra mying poi n’htoi hta n’law htum hpa kumhpa mi raitim, shagrau ai rai jang, tsawra myit gam garan ya ai hte bung nga ai re. tinang a ningrum ningtau jan gaw yawng hta no.1 rai ra ai hpe myit dum ra ai.
No10. Ban sa la ai ten ni hta rau nga ra ai. Mahkawn shabrang prat hta shada da mu hkrum ai hte myit pyaw ai zawn, ya dinghku a kanu kawa tai sai shani mung dai hta n’ga grau myit pyaw ra nga ai re. Hkring sa ten ni hta rau sha hkring sa la ra ai. Dinghku hpe myit maju jung ai kawa ni gaw, shinggan de na na galoi n’nga ai. Lu ai ten hpe dum n’ta masha ni hte nga pyaw hkra shakut nga ai rai nga ai. Dai re ai majaw, tinang a n’rum n’tau jan ni hpe shangun ma zawn n’re ai sha, ma kaji langai mi zawn, hkungga tsawra , manu shadan let ganawn mazum ra ai hpe myit dum ra ai.Myit kup ai dinghku la kaja gaw, tara ja ai wa n’re ai sha tsawra matsan dum chye ai wa rai ra ai ngu n’gun jaw dat lu n’ngai law.
Ka lajang ai; Mama Rose Angeline Maran Nang Doi
RVC, Ginjaw Rung, Aung Nan
Myitkyina.


text:
时间:2017-12-04 15:27:48 来源:德宏团结报
Mangshi myu (Dem ai: Ma Chin)
Hpun ntsa na nga mai shapyan let
Gong shingyan shalan
Nsen bre bre
Amyi le le
Shagrin ton ai myisha n nga
Nampu hte shata go koi yan
Ngai ndai zon re lam hpe sharong ai
Hpun ntsa na nga lahpyo grai chye dum ai
Sinda sin-gyen wa mi n rong tim
Ngai ndai bo zet la ai
Ahpun in wam wam samui hta hkam chya ai shaloi
Nga go hpun hpe lau di nga gayat
Abo shadap let chyang u nga
Shi go ja ja hka she laku nga ai
Myi prui she hte rai
Hpun ntsa na nga hpun hte gumchya nga
Nbung la nna hpungyot hkom
Hpun go ganang woi du na n chye
Nga a sharat na jang hpun no hkrung ai chyenbung mung no hkrung ai
Ngai mung no hkrung nga ai
Ngai n sharam ai ta wak she wak
Shara magup go buga re zon non
U go hpun ntsa hku pyen lai
Hpun ntsa na nga mung pyen mayu
Shan hte nbung ko chyalup nang
Hpun e gang nhtang
Hkrak nan nhtang ai go ahpun shi
Ahpyi nga ai nsen nye sindai hku ahtu lai
Ngai shanhte a atsam hpe n tsen ai
Shanhte go u min bo mung n rai
Mayu na numchying mung n rai
Lama ahpun nga n shabrat jang
Lama nga ahpun hte n chya jang
Lama ahpun ko nga n noi jang
Ngai go hpa mado ahpun re n chye mat na nngai


text:
KIA Masat (2) Dap Ba ginra de lai wa sai April (11) ya shani kaw nna Myen Hpyen Dap ni hpyen n-gun kaba hte bai htu shadut htim gasat wa ai majaw gasat poi matut manoi byin nga ai re. April (14) ya shani hta Myen Hpyen Dap ni kawn hpyen n-gun kaba hte hpyen man (3) hku nna Awng Lawt mare maga de htu shadut lung wa nga ai hte Helicopter ni hte mung Danai maga de hpyen n-gun htaw lahka jat la nga dingyang re hpe shawng lam shi sawk ni shana wa kaw na chye lu ai.
Myen hpyen hpung ni htu shadut lung wa ai majaw April (13) ya shana yup tung kaw nna Danai, Awng Lawt makau grup yin shara shagu ngu na daram hta sinat mahku naw ngoi nga ai rai nna KIA Masat (6) Dap Dung, Masat (11) Dap Dung, Masat (14) Dap Dung ginra ni kaw mung gasat poi matut manoi byin nga ai lam na chye lu ai.
KIA Masat (14) Dap Dung ginra, Ting Kawk mare hte Nam Hpyet mare lapran Yusana Company Rung kaw du nga ai Myen Hpyen Dap Hk.L.Y (297), Hk.M.Y (281) hte P.T.Ts pawnghpawm hpyen hpung ni hpe April (13) ya jahpawt manap hkying (5:00)Am aten daram hta KIA hpyen hpung ni shingla gasat dat ai kawn gasat gala byin ai lam nga ai.
KIA Masat (11) Dap Dung ginra Lidu Lam, Tingrat Hka Mazup, Sama Lam she hku htu shadut lung wa ai Myen hpyen hpung ni hpe mung April (13) ya shani KIA Hpyen Hpung ni hkap shingla gasat dat ai kawn gasat gala byin ai lam na chye lu ai.
KIA Masat (2) Dap Ba ginra de April (11) ya shani kaw nna Myen Hpyen Hpung ni laja lana htu shadut htim gasat lung wa ai majaw Danai Awng Lawt mayan mare kahtawng na Mung shawa (2,000) daram gaw tinang mare buga kaw nna hprawng koi yen hkawm ra mat ai re. KIA Masat (6) Dap Dung ginra Lai Nawng Hku maga de mung Myen hpyen ni laja lana htu shadut htim gasat wa ai majaw Mung mare masha ni nam hkan hprawng  koi yen ra mat ai re. April (13) ya shani hta gaw Mung shawa marai (200) grup yin hprawng pru wa ai hpe Nam Gawn Pau Wa kaw Myen Hpyen Hpung ni hte P.T.Ts ni hkap jahkring da nna langai hpang langai san jep sumla dem lam ni galaw ai rai nna kadai hpe mung n-dat ya shi ai lam buga masha langai shana wa ai.


text:
BUGA NA MANANG WA A SHAGUN LAIKA
Maigan myu ni hpe sha yu kaba ai tsaw ra ai manang jan Hkawn Tsawm hpang de Buga na manang wa a shagun laika,
Tsaw ra hku hkau dik ai manang jan Hkawn Tawm hpang de n dai laika hte hkrum shaga dat lu n ngai. Hkawn Tsawm ngwi pyaw hkam kaja nga na kam ai. Mut Tsawm hte buga na a manang ni yawng mung hkam kaja let sha seng ang ai magam bungli ni hpe galaw shakut nga ga ai.
Hkawn Tsawm e, Nang buga hte anhte manang ni hpe shakram kau da na pru hkawm mat wa ai aten n htoi ni ram ram na mat wa sai i. Buga na anhte manang ni gaw nang hpe galoi ma adum nga ga ai re. Anhte manang ni hkrum zup shagu Na a lam hpe galoi mung jahta hkrup ga ai. Na a asak kaba sai gumgai dingla ni hpe tsaw ra hkungga chye ai lam ni, Ramma manaw manang ni hpe garum shingtau chye ai lam ni, Ma kaji ni hpe lam matsun madun sharin shaga chye ai lam ni, Na a myit galu ai hte mara chye raw ya ai lam ni hpe galoi mung jahta hkrup ga ai. Bai nna Na a maigan myu sha ni hpe she yu kaba ai myit ni hpe mung jahta hkrup hkrup rai ga ai. Nang hpe dum shagu Na a lam ni hpe sha jawm tsun jahta hta rai na nga ga ai.
Hkawn Tsawm e, Na a myit mada yaw shada ai hte maren Wun Pawng Buga hpe shakram kau da nna Nang pru hkawm mat wa ai tsawm ra ning rai mat wa sai. Nang Malaysia ga de nnan du ai shaloi, anhte manang ni hpe Malaysia ga na pyaw ai lam, yak hkak jam jau ai lam ni Na a shagun laika hte tsun dan ai le. Malaysia ga na nta ni lamu de madi ai ni hkrai re, Ma-un hpun ni mung nta kata hkan she hkai shatut ai lam, Wan leng ni mung lamu gan hkau hku she lagat hkawm ai lam ni le. Nang tsun dai (ka dan) ai lam ni hpe na chye lu nna anhte manaw manang ni n mu ga, n du ga ai mi rai tim n gup she mahka hkra hkra rai mau mat ma ga ai. Hkawn Tsawm nang tsun dan dan re ai majaw anhtebuga na manang ni mung chye jat la ai lam ni grai law saga ai re.
Tim dai ni gaw, Hkawn Tsawm a shagun laika nlu la, n mu hti ai aten ladaw ni grai na mat wa sai. Buga de Nang matut mahkai n galaw ai grai na mat wa sai. Na a lam grai na chye mayu rai tim, na chye mayu ai hta lai nna ga ning n chye di ga ai. Nang hpe matut mahkai la na mung Nang chye ai the maren anhte kaw n gun atsam n nga ai. Anhte manang shada san hkat ai hta lai nna gaw hpa ma n chye galaw ga ai. Anhte manaw manang ni sha na a lam hpe na chye mayu ai n re, buga na gumgai ding la ni, ma kaji ni mung Na a lam hpe na chye mayu nga ma ai re. Buga masha ni yawng nang hpe myit dum nga ma ai re. Tim nang gaw yawng hpe a zim sha nga tawn kau da ai le.
N dai zawn Na a lam na chye mayu nga ai ten hta a gajawng sha Na a shiga hpe na chye lu dat ai. Na a shiga na chye lu nna, n chye tsun dan hkra kabu mat ga ai..., tim Na a lam hpe bai matut chye lu ai majaw anhte a kabu ai lam ni yawng hkoi mat ga ai. Myit n pyaw hkam sha ai lam ni mung byin wa ga ai. Dai gaw Hkawn Tsawm nang wa Wun Pawng Shadang ni hpe shing du tawn kau da nna maigan la ni hte she nga pyaw hkawm , ganawn hkawm mat sai nga lam re. Anhte manaw manang ni Na a maigan myu sha ni hpe yu kaba ai lam hpe chye ai rai tim, Nang Malaysia ga de du yang Na a myit ni galai shai wa na hpe myit mada ga ai re. Rai tim, Na a maigan myu sha ni hpe yu kaba ai myit ni galai shai ai lam n nga ai hpe dai ni she chye lu ga ai. Hkawn Tsawm e, Na a maigan myu sha ni hpe yu kaba ai myit hpe n ra na Nang hpe galoi ma Mut Tsawm tsun shadum dum re ga langai nga ai le, malap kau sai kun? “Ngai Wun Pawng Shayi langai maigan la hpe la kau yang, Ngai na majaw Wun Pawng Shadang langai jan mat na ra ai” ngu ai le.
Hkawn Tsawm e, maigan myu ni hpe hkum yu kaba ngu n tsun mayu ai, maigan myu ni hpe yu kaba ai ngu ai hta shanhte a rawt ja galu kaba ai lam, shanhte a kun hpan ai hpaji lam, zet let ai myit masa lam ni hpe gaw yu kaba nna hpaji la ra ai, hpaji la nna shakut shaja ra ai le. Tinang a myu sha ni kaji kadun nga ai hpe dum ra ai. Tinang myu sha ni a matu shakut shaja ra ai. Maigan myu sha ni zawn anhte myu sha ni mung rawt jat galu kaba ra ai ngu myit nna shakut ra ai le. Hkawn Tsawm e, Na a myu sha, Na a htunghkring, Na Wun Pawng Buga hpe malap kau da sa na i? gabai kau na sa na ni? Hkawn Tsawm e, Nang lu da, madu da ai Htunghkring, Wun Pawng Mungdan ram tsam htap ai, manu da ai gara kaw naw nga ai kun myit yu u. Wun Pawng Shadang ni hpe yu kaji nna rai kun? Wun Pawng Shadang ni mung maigan wa a lahkam hpe hkan dep ai ni law law nga ai le. Atsam rawng ai marai rawng ai Wun Pawng Shadang law law wa nga ai ngu hpe gaw hkum malap kau yaw.
Hkawn Tsawm e, Nang gan myit shut kau ai majaw mung rai yang rai na re, hpang n hkrat shi ai. Aten naw nga yang Na a myit ni hpe lawan bai sharai la u. Na a maigan myu sha ni hpe yu kaba ai kyang hpe mung tawn kau da sa nu. Wun Pawng Shadang ni hpe lata gin dun na Wun Pawng Myu Sha ni myi hpaw na na wa hkra, Wun Pawng Mungdan rawt jat kalu gaba wa hkra shakut sa wa u. Dai ni na nhtoi hta Wun Pawng Myu Sha ni hte Wun Pawng Mungdan lawt lu na lam grai ra ahkyak taw nga sai. N dai zawn lawt lu na lam hta Hkawn Tsawm a shara kaw gadai wa malai shang gun hpai ya na. Yawng gaw tinang a lit tinang gun hpai taw nga ma ai re. Hkawn Tsawm e, Wun Pawng Myu Sha ni hte Wun Pawng Mungdan Nang hpe la nga ai.
Wun Pawng Myu Sha ni hte Wun Pawng Mungdan a matu bai wa na hpe myit mada ala nga let,
Tsaw ra ai manang wa,
Mut Tsawm
No comments:
Subscribe to: Post Comments (Atom)


text:
Kambaiti ginra, kani pat jasan lam ninghkap ai Myen asuya pyitusit hte Wunpawng Mungdan Shanglawt Hpyendap KIA Dung 3 lapran, March 22 mani aten hkying hkum mi daram gap hkat wa sai re.KIA Dung 3 daju Ngwa Le hte n tsan ai Htang Maw Hkang makau e tinang KIA kani pat jasan hpyen hpung hte pyitusit lapran gap ai lam byin ai hpe KIO/KIA ginjaw na lit nga Du Kaba Nhpang Naw Bu, KNG Jinghpaw Shiga Dap de tsun shateng ai.
“Teng na re. Anhte atsawm hkrak re shiga gaw n lu shi tim, gasat poi byin ai gaw teng na re” nga Du kaba Naw Bu tsun ai.
Uhpung lahkawng dap lapran, Kambaiti Lam kaba a sinna dingda Htang Maw Hkang mare group yin hta hkying hkum mi daram gap hkat ai lam hpe ndai shiga ‘Myu Tsaw Kasa’ facebook ntsa mara ai wa mung tsun shateng ai re.
Ndai bat pru kaw nna, KIO a labu pan kani pat jasan masing hpe kani sun eka hkying kaba hkai ai Myen asuya Jarit Sin Dap (BGF) hte pyitusit uphkang ai Kambaiti, Sadung ginra ni hta, hpang wa sai lam Du Kaba Naw Bu ya na zawn matut tsun ai.
“Anhte KIO/KIA hku na Pat Jasan magam bungli galaw ai ngu gaw policy dingyang nga ai. Raitim tatut hta e anhte a masawp dep ai shara kaw e nga ai hpe mu mada ai a majaw ndai laman galaw hpang ai rai na re”
Lai wa sai February 25 hta, nawku hpung woi awn ai mungshawa Pat Jasan hpung ni Kambaiti ginra kani hkyen shamyit na lung wa ai hpe, lam lapran kani sun madu ni, asuya BGF hte pyitusit ni pawng nna sinat lankak bawm ni hte laja lana shingdang gasat ai majaw, masing jahkring kau ra mat ai re.
Dai hpang, ya kani mangai ten, KIA Dapdung 3 hpyen hpung hku nna Kambaiti ginra e pat jasan masing galaw wa ai re.


text:
时间:2017-12-14 17:27:49 来源:德宏团结报
Shata 12 pro 8 ya shani, Mung-yang gat mare “Lengho ginwang bungli hkringsa ganbu masha ni buga de wa nna luidui si hpun hkai kasi dan shara”hta luidui si hpun hkai hpaji sharin shapan mu galo dat sai. Hpaji sharin sara go bungli hkringsa nna bu ga de ja gumhpro tam mu woi galo nga ai Mung Yen Fu re. Lenggo ginwang na bungli hkring sa sai ganbu masha ni nta buga de nhtang wa nna ja gumhpro tam mu galo hkrat wa ai bungli hpe madi shado, sahwa masha ni hpe sut su lam woi hkom hkrat wa rai na matu, Lengho ginwang pati rapdo zuphpo hpoung, ginwang pati rapdo gumgai dingla gon hkang dap ni go Mung Yen Fu hte jom bong jahkrup la nna,“Laksan mu galo ai hozoshe+pati dap ran dap+Sam amyu rapdo+Hkai hkai shara”Hkrang masa hku nna sharin shapan hkrat wa ma ai, shi a lachyum go bungli hkring sa sai ganbu ni hpe matsan shatong mu woi galo nna, shawa masha ni hpe woi sut su hkrat wa na matu rai nga ai. Sharin shapan lamang hta, Mung Yen Fu go tinang madu lo lo ning rai wa yang na luidui si hpun hkai ai hkum hkrum machyim ni hpe gapyon nhtom, luidui si hpun hkai, gon lajang na hpaji ladat ni hpe azin ayang tsun byan dan sai hte maren, luidui si hpun hkai masha ni madu hkai hkrat wa ai hta hkrum sha ai mayak mahkak lam san ai hpe tsun htai dan, galo madun dan, gat ya masa maram dan, wuisin hku dut sha, dat nu hku dut sha na lam ni tsun yan dan mung no rai nga ai. 2010 ning hta, Mung Yen Fu go Lengho ginwang logadat hpaji dap ko nna bungli hkring sa ai hpang, nta buga rai nga ai Mung-yang gat mare Bangleng mare salang rapdo ko wa nga nna, luidui si hpun bai wa hkai shalat ai re, shi go shong hpang rai nna La-li Pyinchon, Yisi Sinhpyin re shara hkan luidui si hpun hkai hpaji sa sharin la nna, tinang hkai shalat ton lu ai hte, shawa masha ni hpe nli gaja luidui si hpun bai woi hkai sa wa ai re, ya du yang, shawa masha ni hpe woi hkai ai luidui si hpun go mu 510 du nna, woi hkai ai masha go marai 400 jan du sai, daiko Matsan jahpan shang htinggo 34 lom nga ai. Nau son yu yang lahkong ning a hpang e go gumhpro lap wan 1.5 lu la na tai nga ai. Dai hta lai nna, Mung Yen Fu go Sam amyu rapdo hku nna nli gaja nokyu woi jashon la nhtom, hpaga lauban ni hte matut nna hkai shalat hkrat wa ma ai. 2015 ning hta, gat mare ting hta nli gaja nokyu go mu 800 jan hkai ton lu nna, gumhpro go lap wan 6 jan tam la sai. 2016 ning nambat langai lado hta mu 300 jan hkai nna, gumhpro go lap ri 1 lu tam la sai. 2017 ning hta nli gaja nokyu mu 790 jan hkai dut lu sai hte maren, lu tam la ai gumhpro go lap wan 5.8 du nga ai. Ndai lang sharin shapan hkrat wa ai lam hpe, namsi hkai masha ni grai ra sharong grai shagrau ya nga ma ai, shanhte go myit rum Mung Yen Fu hpaji sharin ya ai hpe grai na ra nga ma ai. Sharin shapan mu galo nna, shawa masha ni hpe luidui si hpun hkai hpaji shachye shachyang ya sai hte maren, luidui si hpun hkai shachyam hkrat wa na myit n-gun sharot ya sai.


text:
时间:2017-04-18 11:31:01 来源:德宏团结报
Do gaba langai. Dinghkung tara maka
№1. Htingwan makop galo sharai la, nbung nsa maza hkra wa na hpe htang maja, shawa masha ni a hkamja lam ama hkam ya, matut chyoipra go maden, ja sutgan hpong shingra matut ndi rai sharot zinghka hkrat wa na matu, ubadi ndai dodan da ai re.
№2. Nbung nsa maza hkra na hpe htang maja hkrat wa na rai yang, nbung nsa htingwan galo jahkrak la na hpe bandung shatai ra ai, npot de gon lajang, ja sutgan sharot zinghka ladat lai kau, htap htuk ai hku galo, n-gun npot lajang sharai dat rai ra ai.
№3. Ginwang tsang a lahta de na mungchying sha asuya ni nbung nsa masa htang maja galo lajang mu hpe mungchying sha ja sutgan hte hpong shingra sharot zinghka yo shada lam hta bang da nna, nbung nsa maza htang maja galo lajang mu hta arang gumhpro lo wa bang nna galo hkrat wa ra ai.
№4. Mungdan magam rapdo htingwan makop madung gon rungdap ni go, mungdan magam rapdo a dodan ko hkan nna, mungdo gaba, madu uphkang ginra, tengtok gonhkang myu hkan na nbung nsa htingwan gaja shadang galo sharai bandung, nbung nsa maza htang maja galo lajang lit madung galo shangut mat wa ai lam ni hpe jep shagrin ra ai. Mungdo gaba, madu uphkang ginra, tengtok gon hkang myu mungchying sha asuya ni ko nna jep shagrin ladat la shapro nna, madu gon hkang ai shara na nbung nsa htingwan gaja shadang galo sharai bandung, nbung nsa maza htang maja galo lajang lit madung shangut la mat wa ai lam ni hpe atsom sa jep shagrin na. Jep shagrin nsi hpe hpong shingra de shana shabra dat ra ai.


text:
Wunpawng Myusha Hte Hpun Maling Mala
Photo: Ju Hpun Hta Mahkawng Nga Ai WP Nu Num Langai
Wupawng Mungdaw nga mare kahtawng mash
a ni yawng gaw sak hkrung lam hte kanbau bungli a matu hpun maling mala kawn pru ai sut nhprang rai ni hpe madung shamyet shanat nga ai. Gashadawn – hkai lu hkai hkai sha lam hta ahkyak dik htum rai nga ai lamu ga sau hte hka ni gaw hpun maling mala n-nga yang hten za mat na re. Hkai lu hkai sha lang arung arai ni mung
hpun maling sut rai na lang ai(gashadawn- na-htai gaw Maisaw hpun hpe madung lang ai) Dinghku kata ra ai malu masha ni rai nga ai namlaw namlap, namsi, dusat rem nga ni a matu malu masha ni yawng gaw hpun maling kata na lu ai re. Shadu lu shadu sha na matu ju-hpun, shingbyi shara dum n-ta shachyaw na matu lang ai shadaw, kawa hte hkindu ni yawng mung hpun maling sut rai ni rai nga ai. Hpun Maling Mala ni gaw Wunpawng Myusha ni a matu Karai Kasang a gaba dik htum ai shaman chyeju langai mi nan rai nga mali ai.
Raitim ndai zawn Wunpawng Myu sha ni madung shamyet shanat nga ai hpun maling mala ni ya gaw hten za ma wa nga ai hpe dan dawng ai hku mu mada lu nga ga ai. Ya na zawn hten za ma wa nga ai hpe n-mu ai ngu, kadai mung tsun ning dang lu na nre ai ngu ai hpe kam ai. Hpun Maling Mala ni hten za ma wa nga ai hte maren Bum Nga Mare Kahtawng masha ni a kanbau bungli hte bawng ring lam hpe hkra machyi shangun nga ai hpe Wunpawng buga de du hkawm yu ai shaloi dan dawng ai hku mu mada lu na re.
Ya na zawn Hpun Maling Mala ni hten za wa ai gaw hpa majaw kun ? Ngai langai mi hku na mu mada ai lam ni gaw-
Hpun Maling Mala Hten Za Wa ai hpa majaw?
Photo: Yi Hkyen da ai buga shara mi
1) Buga mare masha ni hpun n-hprang sut rai ni hpe n-jaw ang ai hku hpan hpreng jai lang ai.
(photo: Ndai sumla na zawn Yi galaw na matu hpun Kaba tu ai shara ni hpe kran kau ai gaw hpun maling hten za wa ai a lam kaba langai mi rai nga ai.)
2) Masha jahpan law jat wa ai hte maren, hkai lu hkai sha na lamu ga jat na galaw ra wa ai majaw hpun maling namkawn ni hpe hkyen n-htawm Yi, Sun, Hkau Na a matu grau na jai lang wa ai. Yi shari tawn da ai aten kadun wa ai majaw hpun maling ni nlu kaba hkraw ai.
Photo: Rubber Plantation Kaba
3) Company kaba ni Sun Kaba galaw na matu lamu ga shakrin kau na plantation n-nan bai galaw ai.
Photo: Mare nam kawn langai kata tara n-shang mailung tawng ni
4) Hpun Mailung shaw ai lam hpe tara n-lang lai lai jai jai galaw ai.
Photo: Tara n-shang Mailung hpaga galaw ai
Photo: WP Buga shara mi na nra ju ai shara
5) Wunpawng buga shara n-kau mi hta Wan Numga(Nra) Ju ai lam hpe lai lai jai jai galaw ai. (Nra ju ai gaw hpun kaji kaba nlata ai yawng hpe kran shakrin nhtawm hpun ni hpe Wan Htung nhkun kaba kata de bang ai re majaw hpun maling krin ai hpe lawan ladan byin pru shangun nga ai.)
Lahta na lam ni gaw Wunpawng Mungdan kata hta Hpun Maling htenza wa shangun ai lam kaba ni rai nga ai.
N-dai zawn hpun maling ni htenza wa ai majaw Buga Mare Masha ni a ntsa ding tawk hkra machyi shangun ai lam ni nga ai. Dai lam ni gaw-
Myusha Ni A Ntsa Hkra Machyi Shangun Ai Lam Ni
1) Duhkra ladaw shai wa ai majaw ana ahkya law wa ai.
2) Marang htu ai masa(rain pattern) shai wa ai majaw Hkai Nmai awng kaja ai lam hpe hkra mchyi shangun ai.
3) Lamu ga sau agre lawm mat ai(soil erosion) majaw hkai nmai n-kaja ai.
4) Hka tung ai, Hka kaba ai.
5) Mawru ru ai. Ga gyi ai.
6) Hpun maling nprang rai ni taw wa ai majaw namlaw namlap, namsi malu masha ahara nhkum wa ai majaw sak hkrung kanbau lam hte hkamja lam hta hkra machyi ai.
7) Hpun maling na lu ai Shadaw, Kawa, Ju-hpun lu na matu aten hte shadawn madang grau yak hkak wa ai majaw kanbau lam hta hkra machyi ai.
Lahta na lam ni a majaw Wunpawng Mungdaw Mungdan nga Myusha ni galu kaba bawng ring wa lu na matu tinang Mungdaw Mungdan kata hta Hpun Maling bai shatut shatsit shatawm gawn hkang kawn ai lam hpe bai galaw na matu na chying wa ahkyak la nga ai. Kadai Ni Kaw Lit Nga
Hpun Maling Mala ding grin tsit tsawm nga lu na matu galaw hkawm sa wa ai lam hta ahkyak dik ai Shanglawm Ai ni(stakeholders) gaw Buga nga Jauman Shawa Masha, Uphkang Asuya, Sut Hpaga Company(private sector) hte Garum Ningtum Hpung(NGO) ni rai nga ai.
Buga nga Jauman Shawa Masha ni gaw tatut jai lang asung jashawn nga ai ni re ai majaw ahkyak dik htum ai ni rai nga ai. Hpun Maling Sut Rai ni hpe jai lang hpan hpreng ai shaloi jaw ang ai tara ni hpe jahkrat da ai hte, tara lang ai ni rai ra nga ai. Jai lang ai shaloi lai lai jai jai shaza kau ai nre ai sha, tinang lang ang ai hpe sha shaw lang ai ladat rai ra nga ai.
Uphkang Asuya hku na Hpun Maling Hpan Hpreng Jai Lang Tara (Forest Management Policy) hpe jahkrat wa ai shaloi Hkrunggrin Ai Hpun Maling Gawnhkang Ladat (Sustainable Forest Management) hpe myit shalawm ai hte galaw ra nga ai. Hkrunggrin ai ngu ai hta Shinggyim Ngapra Masa (Social), Grupyin Shingra Masa(Environment) hte Sut Masa(Economy) lam ni hpe rap rap ra ra myit shalawm ya ra nga ai. Lama wa lahta na masa ni yawng hpe rap ra ai hku Tara(policy) nlu jahkrat ai rai yang hkra machyi ai lam byin pru wa na re. Gashadawn- Shimgyim Ngapra Masa hte Grupyin Shingra Masa hpe sharap shara myit shalawm ai lam n-nga ai sha, Sut Masa lam hpe sha grau madung tawn ai rai yang kaga Masa Lam Kaba 2 hta hkra machyi ai lam byin pru wa na re.
Sut Hpaga Company(private sector) ni gaw Mungdan Bawngring ai lam hta ahkyak la ai magam lit gumhpai ai ni rai nga ai. Raitim Sut Masa awng dang lam hpe sha nau madung tawn ai rai yang kaga lam ni hta hkrat sum ai lam ni law law byin pru wa na re. Dai re ai majaw Machye Machyang Hpring Hpaga(responsible businessperson) ni byin tai ra nga ai. Buga Jauman Masha a sak hkrung kanbau bungli a matu hpun maling sut rai ni hpe ra kadawn ai lam hte shinggyim ahkaw ahkang ni hpe myit ya ra nga ai. Dai hte maren Grupyin Shingra Masa (environment) hpe mung byin mai daram n-hkra machyi ai hku Nhprang Sut Rai ni hpe jai lang ra nga ai.
Karum Ningtum Hpung(NGO) ni hku na mung Mung Shawa, Asuya hte Sut Hpaga ni yawng hpe rap ra ai hku ginlen ya ra nga ai. Mung Shawa hpe Hkrunggrin ai Hpun Maling Mala Hpan Hpreng ai lam(sustainable forest management) hta myi jahpaw ya ai lam(awareness) hpe galaw ya ra ai. Maga mi hku na ta tut garum shing tau ya ai lam(implementation) hpe mung galaw ya ra nga ai. Ta tut karum ya ai lam hta buga shawa masha ni ndang di lu ai lam ni rai nga ai Hpaji Ladat(technical) hte Ja Gumhpraw(fincancial) garum ya ai lam hpe ta tut woi awn galaw ya ra nga ai.
Ndai lam hpe Nang Ngai mara shagun taw ai hta Tinang nan myit rawt ai hte Tinang Dangdi ai maga hku shang tsap galaw gun hpai na matu ahkyak la nga ai hpe tang madun dat n-ngai rai.
Myusha ni yawng Hpun Maling gawn hkang ai lam hta shang lawm wa u ga ngu myit mada letBrangnamkawn
(Shut shai ai lam ni yawng gaw ningmu tang madun ai Brangnamkawn a lit rai nga ai)


text:
Wunpawng Mungdan de myen tai hpyen ni gaw ndai laman n gun laba hte kalang bai htu kasat wa nga sai lam hpe chye lu ai. Myen tai hpyen ni gaw masing nnan hte Wunpawng Mungdan de bai htim gasat wa ai hte hpyen n gun, laknak n gun mana maka jai lang nna htu gasat wa ai sha n-ga, hpyen gasat n bungli ni du hkra jai lang nna htim gasat wa ai re lam hpe mung chye lu ai.
Ndai zawn numdaw langai hku bai htim gasat wa ai hta, Deceber (14) ya shani daw hkying (2:00) ten ram hta Sinpraw Ginwang Ginjaw KIA Dap Ba (3) npu, Dap Dung (27) ni a ginra rai nga ai Loi Jom Bum de hpyen n gun laba hte htu htim gasat ai sha n-ga hpyen gasat n bungli hte mung law law lang bawm wa jahkrat gasat lai wa sai lam hpe na chye lu ai.
Matut nna KIA Ginjaw Ginra, KIA (255) Dap Nawng Dap Dung ni a ginra rai nga ai Pung Ling Post de hpyen n gun laba hte wa htim gasat ai majaw KIA Myu Tsaw Share Ninghkrin ni Pung Ling Post hpe gan yen da kau ra sai lam hpe mung na chye lu ai.
Myen hpyen ni gaw lani mi sha n gun laba hte KIA Dap Dung ni rai nga ai Masat (26) Dap Dung, Masat (6) Dap Dung, Masat (8) Dap Dung ni de mung htim gasat lai wa sai lam na chye lu ai.


text:
时间:2018-07-13 17:14:48 来源:德宏团结报
Shu go hka hte hkarang e nga ai jahkai rai nga ai, laning mi hta lado chyen mi go hka e nga ma ai, ningshung lado hta mung hka gata e nga shalai ai, shingrai hka hte n mai hka ai. Shu hpe rem na mung hka hte n mai hka ai, shu rem na rai yang, shaning tup nhto n-ya rai lui ai hka gaba langai nga ra ai.
Htingra ten lado hta Shu ni hka hta Shu di di ai, Shu di ni hka ntsa wam nna, kro gaba wa ra ai. Yi-nam ten lado hta Shu ni hka gaba a grup yin deng 2 na bum hkarang hkan wa nga chye ai.
Masha ni Shu hpe rem na matu, nga ginra shingwang son tot yu ma yang, hka gaba deng 2 a pa man lahkong maga hta rem yang mai na zon non ma ai. Rai yang, gatsi gahtet shadang grit yom ai shaloi, hkarang hta n mai nga mat ai majo, Shu ni hka lui ai shara de ningshung lado wa makoi lai mat chye ma ai, shingrai shu hpe lui nga ai hka hte tek shingdang mai ai ladat gaja nan rai nga ai.
Bai, hka hkong hka nong hpe pat htim da nna Shu rem ai mung, ndai zon re sak hkrung rai a mabyin masa hpe son dinglik yu nna, dat rem yang mung mai ai, rai yang, kau chyen kaga shara de hprong pru nga mat chye ai.
Dai majo dat rem na shara lata ai shaloi, hka lui ai npot nhpang hpe laksan hku ahkyak madung la ra ai.
Lama wa lamu marang yom wa rai yang, hka ni hkyet mat wa loi re shara hta rem ai rai yang, shu di ningnan sha no kro wa ai Maubyin pau ni si htum mat rai jang, htom hpang de na nang a arang gumhpro ni hta hpa akyu n nga nga ai.
Hka lui shadang nau yom, Shu hpe tek shingdang na ladat nau n manu, ningshung makoi lai na nau n manu ai shara rai jang, Shu ni kaga hka lui manu ai shara de htot nga mat chye nga ai. Grau nna Shu ni hpe hkan rim la lu na, nem tso shadang mung hka hte ahkyak madung seng ang nga ai.
Rem shabrat shara lata ai dingdo shadon ai ahkyak gaja n gaja go, rem shabrat shara a lakung lama hpe yu nhtom, grup-yin lamu ga hpe mung no yu ra ai, hka lui tsom ai hpe mung grau ahkyak la ra nga ai. Lama grup yin hta grau manu ai shara nga mat jang, nang rem da ai Shu ni dai grup yin na grau manu ai shara de sa htot nga mat chye nga ai. Grau nna go lamu ga pa layang nna nem ai shara ni rai jang, grai hprong mat loi nga ai.
Shingrai rem shabrat shara lata ai shaloi, man na manghkang hpe sha n mai yu ai, pong gumhpon nna son la ra nga ai, moi shong de Shu ni lo nga yu ai shara hta go, htim rong mai ai shara shingwang gaja nan rai nga ai.


text:
Myen asuya dap, Dapnu 99 hpyen hpung hte KIA Dung 2 gaw Lahta Sam mung Tamungne hte Mungji (Mong Si) lapran Man Yen ngu ai shara hta, May praw 8, mani hkying 3 pm daram e aten kadun gap hkat wa sai re.
Dai shara gaw Manje mare hte ni nawn maga rai nna, KIA Dapba 6 npu Dung 2, Kung 1 ni nga ai shara de Myen Dapnu 99 hpyen hpung htu shang wa ai majaw gap hkat wa ai re lam, Dapba 6 salang langai Jinghpaw Shiga Dap KNG de tsun shateng ai.
Ya ten, Lahta Sam mung KIA Dapba 4 npu Dung 8 ginra Mong Wi maga de gaw amyusha rawt malan hpung shada, Sam hpyen RCSS hte Balawng hpyen TNLA lapran, lai wa sai bat kaw nna laja lana gasat gala majan byin nga ai re. Ndai shada manghkang hpe hpyen masa hte n hparan na matu, UNFC amyusha hpyen masa mung masa daphpawm kaw nna ‘n madat ai ni hpe jawm ahkyak la na re lam’ ja ja sadi jaw tawn ai lapran, ya na zawn matut gap hkat nga ai lam rai nga ai.
Naypyidaw asuya hte hpyendap gaw Lahta Sam mung e Sam hte Balawng lapran ya na zawn manghkang shabyin dat ai zawn, maga mi de Jinghpaw mungdaw de mung Jinghpaw hte Sam Hkyeng lapran manghkang hpajang shakut nga ai lam, hpyen masa yu maram ai ni tsun nga ai re.


text:
2.9.2008
Jinghpaw laika hte ngai ngu ai ka na myit hkrup ai ...
Jinghpaw laika hpe asak 9 ning ram kaw jawng kaji lung ga ai re. Shata 2 ram sharin ai hta na bat 2 lung ngut ai hpang nbwisam gaw ningtawn masat No. 2 hte padang dip sai rai... No. 1 hpe gaw ngai na kanau lu mat ai...
Dai hpang tsang 1 lung na ngu she ... bai du ai ginhtawng hta gaw Jinghpaw laika shirin ai lam gan hkring mat ai. Hpa majaw kun gaw n chye ai. 1995 ning hta rai nga ...
Dai hpang kaw na gaw nbwisam langai Jinghpaw laika mu yang tsan tsan kaw na hprawng sai. Re le, tsawm shayi mung n rai! N kam kahtep ai ...
Dai hku nga lai wa ai wa ... 2003 ning dakkasu 2nd year du hkra manang ni gaw Jinghpaw hku tsun, nbwisam gaw myen hku htan hte grai harmony byin ai. 2003 ning ginhtawng hta Myitkyina JLH ni woi awn galaw ai Jinghpaw Laika madang tsaw class nga ai de manang langai hte lam dam na du mat ai.
Nu woi... Ngai gaw Jawng, Kawng, Hprawng, shawng, ndai gasi ni hpe pyi n chye ka ai wa... a a e e e ram sha chye ai wa gaw du mat sai. Jinghpaw hku mung n chye tsun. Loi li gaw chye ai le, n mai maw sha ai yaw ...
Sara Lazing Tu ngai na makau de htep wa yang Karai Kasang hpe akyu grai hpyi kau sai... Kadun ai hku tsun ga nga yang ... dai Kachin Literature Advance Training ngu ai shata mi jan lung ngut ai hpang gaw nbwisam langai loi chye wa sai ...
Chye wa sai ngu ai gaw Jinghpaw laika langai sha n rai! Ngai kadai rai? Ngai na laika gaw hpa rai? Loi li ngu ga le ... i?
Ndai kaw n mai malap da ai gaw Ah Dwi re... Miwa laika ma sharin ya tim, waw ai nyi ram sha lu matsing ai hku re. Ah Dwi gaw 2007 ning August hta nta wa magang mat sai...
Chyum laika hti na hkaja na matu lam madun ai gaw Nu re...
Dai hku hte nbwisam langai Jinghpaw hku sumtsaw laika chye ka ai madang du wa sai re.
Ga shadawn: Salum a shayi e ... Shaning 1000 mi hta kalang sha pu ai, mungkan ting hta na tsawm dik ai nampan pyi nang lai wa yang nyip mat nhtawm hkun hkraw mat na re. Asak wugut gu ten du hkra tsaw mat na. Nang ya kade mi tsawm tim, du na 10 ning, 20 ning rai yang gaw ndai zawn n tsawm sai. Raitim, ngai tut tsaw mat na. Ndai zawn rai tim, n raitim, loi chye brawp wa sai re. (Lahta na laika hpe copy galaw na ni nbwisam kaw ahkang hpyi rit) :)
Dai hpang gaw nbwisam langai Jinghpaw laika hkaja ai wa ... n-gaw gawk zawn galaw na mung hkaja, sumtsaw laika ka shaman ai ladat hte ma hkaja, nta de gumhpraw jat hpyi ai ladat hte mung hkaja, myen, Ingalik laika buk ni hpe Jinghpaw hku ga gale ai zawn mung hkaja, ja .. ja ... ja ... dat ai wa ... jahtum gaw ... ABC jar 3 lu lu ai madang du hkra hkaja kau sai re...
Jinghpaw laika grai chye ai sara kaba ni hte ABC lu let jahta ai majaw le ... Ngai gaw nau n ra ai re wa ... Tsa chyaru, Beer ni nga yang ... Sama pyi n lu hkam ai... dai majaw soi nawng dagrawng ai re.
Lahta na ginlam 3 a majaw ngai Jinghpaw laika hpe hkaja ai re. Shana tup n yup ai, jahpawt nhtoi hkyen du mat ai shani mung nga ai.
Nbwisam nga kaba wa ai shara grupyin hta gaw Sam amyu ni grau law ai re. Dai majaw kaji ai shaloi myen ga hte, Sam ga sha chye shaga ai re. Jinghpaw ga gaw Ah Nu Bow, Ah Wa Bow, ndai ram sha chye ai re.
Dai hta n ga, kaji ai aten hta nbwisam gaw grai gumhkawng ai re. Hpa majaw ta? Hpraw dik ai Sam kasha ni a lapran, chyang tsawm nbwisam gaw grai nan dan dawng nga ai le ...
Nbwisam gaw ru ma grai ru lai wa sai ... Kaji ai shaloi, lata daw (gayaw) ai majaw Mandalay de tsi sa tsi ra ai. Mandalay kaw sa manam ai Sam nta na shayi sha, ngai hta 10 ning ram kaba ai ... dai hpe hpyi ya rit. N hpyi ya yang gaw hpa .. nya nga nna, dai nta na dunghkum ni htawng, marawn, saboi lahtum ai hte grai ja wa sai.
Jahtawng htu ai amyu re majaw htung n malap ai sha, hpyi ya rit ngu ai re. Dai nta madu ni gaw mani she mani nna, ngai hpe labu, palawng ni grai mari ya, kaba wa yang jaw sha na nga tsun ai.
Ya gaw kadai re pyi n dum sai. Myit dat shagu gaya gaya nga ai ... :)
Jinghpaw laika hte ngai ngu na ka ai re wa she, n seng ai ni ma grai lawm wa nga ai ... Hti taw nga ai myitsu wa mung myi grai tsu na sai... Shabrang rai yang gaw grupyin na shayi sha ni hpe loi mada yu dat u yaw ... Mahkawn rai yang gaw grupyin na shabrang ni hpe loi azi yu dat u. Myi n-gun kalang ta jat wa na re.
Ngai hpe Jinghpaw laika sharin ya ai ni gaw grai law ai re. Manaw manang ni, sara ni, grupyin ni hte grau nna gaw Chyoipra ai Chyum Laika re.
Matut nna ... tut grin na matu ladat shaw, sharin jahpat galaw sa wa na re. Hpaji jaw marit ngu hpyi lajin mayu ai ...
Ngai mung hkyen lajang da ai gaw nga ai. Tim, ja gumhpraw n lu shi ai hte, hpaji n hkum shi ai majaw galaw dingyang re ngu ...
Myitsu wa, ndai du hkra hti ya ai majaw grai kabu sai. Hpa majaw nga yang Jinghpaw ni gaw madu a laika sharawt na nga marawn tim, Jinghpaw laika hte rai yang n kam hti ma ai. Myen laika rai yang she hti mayu ai .. Raitim, ndai gaw shanhte a mara n re. Anhte a laika hpe sharin na, dip shapraw na, hkaja na ahkang n lu ai majaw re.
Ngut nna ndai laika ka ai hta grai myit pu ba mat ai. Ngai na computer a keyboard na (B) key gaw shi hkrai shi dip taw ai majaw re. Laika si 2, 3 ka ai hte pru wa sai. Bai delete galaw dat, ka dat hku nna shakut da ai re.
Ngut du hkra hti ya ai myitsu wa hpe hkungga ai majaw sumla langai mara dat ya ai. Gumhpraw n lu ai marang e, jahkring mi gan yup pyaw mat ai yupmang ngu ga le ...
(Ndai sumla hpe ka ai wa gaw Sara Zinwa Mung Seng re. Grai ram ai sara re.)
Chyeju kaba sai.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Ramma Ni a Ga Tsun Shing Jawng Poi Galaw Sa Wa Na Shiga
Myitkyina Saradaw Sasana hta Ramma ni a Ga tsun shingjawng poi (Debate ) hpe 2018 ,October shata 13 ya shani 10:00 AM ten hta Myitkyina San Columban Nawku Jawng Wang, htap masum mungbawng htingnu hta galaw sa wa na re lam chye lu ai.Ndai shingjawng poi hta Myitkyina Jau Ginwang Ramma ni, Shatapru Jau Ginwang Ramma ni, San Luka Kawlik Chyum Jawng ma ni hte Maina St.Joseph hpyen yen Ramma ni sa du shingjawng mat na re.
Ya na zawn shingjawng ai gaw Myitkyina Sasana hta Ramma ni Chyoi Pra san Seng wa nhtawm, Mung masa,myit masa lam ni grau myi hpaw dumhprang wa nna hkaw tsun hpaji lam ni hta kung kyang wa lu na matu yaw shada nna galaw ai re lam chye lu ai.
Ga tsun shingjawng mat wa na ga baw ni gaw (1)Jinghpaw mungdaw a matu htuk manu dik mung masa lam gaw jet ai Ferderal re (shing nrai) Awm Dawm re, (2) hta gaw Garai n hkungran yang num la hkum shan kanawn mazum ai lam gaw mara re (shing nrai) mara nre, (3) hta gaw Jinghpaw mung kata na hpyen yen camp ni hpe pat kau ra ai (shing nrai) Nmai pat kau ai ngu ai ga baw ni hpe shingjawm mat na re lam chye lu ai.
Shingjawng poi hta Myen Ga hte Jinghpaw ga ndai lahkawng hta na tinang grau chye tsun ai ga hpe lang nna tsun shaga mai ai lam ,shanglawm shingjawng na wuhpung ni hpe Lap Mun Kru (60000) hpra shagrau mat na rai nna No (1) lu ai hpung hpe gaw Lap Sen Masum (300,000) ,No (2) lu ai ni hpe gaw Lap Sen mi Mun Manga (150,000) shagrau mat na re lam chye lu ai.
Myitkyina Sasana hta ya na zawn Ga tsun shingjawng poi galawai lam gaw shawng nnan lang re lam mung chye lu ai.
John Mung Hkrang


text:
时间:2018-09-17 17:14:17 来源:景颇人
Chyurum Jinghpo Wunpong amyu sha ni a tsu numla shabon ai htunghking go mungkan hta kaga amyu ni hte grai nan laklai la nga mali ai. Tsu dumsa ni go gumgai dingla wai ai shani shi a sipoi hpe shingtung aju sot shinggam manau hkot galo dat ya sai ngu nna dumsa sa dat ma ai.
Si ai n bung ai hta hkan nna shi hpe makoi mayang ai mung n bung la nga mali ai. Sak n bung ai, si ai n bung ai hta hkan nna mung n bung ai hku nna makoi mayang dat chye nga ai.
Ndai lang go Yinkyang ginwang Shadan krung buga na makoi mayang htunghking hkringhtong hkrang hku nna gumgai dingla wai ai shani na makoi mayang htung hpe ntsa lam ningrap hku nna shi a lamang gaba ni hpe shachyan dan dat mayu ai.
Gumgai dingla wai ai shani, Shi a moimang hpe dumsa shaga la manu yang dumsa shaga nna mying lai bo sharot dat ya, dumsa tsan yang mung mying lai bo sharot ai lamang hpe rai n galo ai sha lupding lupba ningnyep ningdun gaja tam nna sa hpai makoi mayang kau ma ai. Shingrai dumsa mung hkron hkra rai nta ko jahpu ningsan, atsong atsa ni manu yang galang ta matut nna shi a tsu numla hpe makoi mayang ai lamang matut galo ma ai. N manu yang mying lai bo sharot nna bai shayup da ma ai.
Tsu numla makoi mayang yang shong nnan e shi a mying shong lai ya ma ai, mying lai yang shi a jinghta amying ro, gatsan mying galai dagro ya ai rai nga ai. Shing rai, mying lai ngut ai hpang go shi hpe bo sharot gaji gawoi tsummun lungbyen madun ya ai rai.
Tsu numla hpe shabon ai makoi mayang poi galo ai shaloi, mayu da-ma lawu lahta makyin jinghku, abu aga, shing-yin bading num num hkum hkum lasu su nna wu wu di di aten ninghtoi lagam sharen nna aju shingtung sot shinggam manau hkot manau poi daram ngu na madang galo dat ya ai.
Ningnan shani go karoi numjang lon ai nga nna, karoi numjang galo, tsu numla hpe numjang ko shalun nna madu bunghko shong dumsa ya, matut nna mayu chyingteng ni a bunghko bai dumsa ya rai, dai rai da-ma chyinghteng ni a bunghko bai matut dumsa ya rai ai.
Lahkong ya shani go Uhkrung sumla jun, ninglam danghkon sharot ai nga nna Uhkrung sumla jun, numlam danghkon sharot, ningnong gochyong ni galo hpang wa rai, dumsa wa ndong ri majai ya, chying majai ya rai, ndong sho ai hpang ndong gahkrang hpang ya ai, ndong gahkrang ai lamang hpe ndong sho ai ko nna go shani shagu jahpot shana, sipoi lamang hta hkan nna gahkrang ya nga ai.
Masum ya shani go lupra ganyen ai nga nna shi a hkinchyang nta galo dat ya na shara sa yo, hkinchyang nta gap hpang, luphka htu ya rai nga ai. Dai shana go madu bu ni yong nta shagu bunghko gun du nna, dumsa wa dumsa ya ngut jang, madu mare ni shana gabung dum nhtoi jahtoi ya ma ai.
Mali ya shani go, Hkinchyang gap ai nga nna tsu numla a dum nta hpe moi na jiwa ni rong ai nta hkrang sa galo ya, shana go mayu dama makyin jinghku lawu lahta, abu aga, shing-yin bading de na gahtong ningchyong shagu ni nta shagu dek nna bunghko lit galo gun sa wa, dumsa wa langai hpang langai bunghko dai ni hpe dumsa ya ai. Shana go dai zon manam bu ni lit la gabung dum, nhtoi htoi yang gabung sat ai htunghking galo ma ai.
Shingrai makoi mayang poi shani go sipoi sa ai ni yong, nta e lu sha galo nga ta ai ni hta lai, sipoi sa ai shawa dotsa ni go dai tsu numla a tsu dingshon poi sa galo, sa shapyo da ya ma ai.
Dai shani go langa nong ningngai(Chyingchyai) ni lup e htunghking lamang ni hpe galo shatup shangut nna shawa hpe woi shapyo chyai rai, shana de ndo yang e htunghking lamang ni bai wa shatup ma ai. Shana de go ndong sat kau nna dumsa wa tsu numla hpe gaji gawoi ga de dumsa sa dat ya ai lamang galo ma ai.
Ndai tsu numla makoi mayang ai htung hpe shi a aten ninghtoi lagam yu nna grai gadun dik masum ya ko galo shangut ma ai, nong na hku go matsat ya go rai ra ai, raitim shi a masa yu nna grau na ai go shata lam hku galo ai ni mung nga ma ai. Raitim ya go mang jong makoi ai hku masum ya ko shakre ai lo wa masai. Grai lahtup lawa azin ayang go gaungui she bai matut shalai na re.
景颇族是我国云南省世居少数民族之一,有着悠久的历史,景颇族信奉原始宗教,认为灵魂不灭,每当家中有正常死亡的老人,需鸣枪示意并邀请董萨(祭师)前来主持.景颇族的丧葬习俗也颇有特点,他们一般实行土葬,非正常死亡的用火葬.
景颇族人死后要举行送魂仪式,送死者的灵魂到祖先最初居住的地方,与先人的灵魂欢聚.送魂仪式也有不同方法和不同规模的方式悼念亡灵.这里仅仅简要介绍一下年纪比较大的一般老人的送魂仪式.景颇族老人的送魂仪式是欢送逝者的丧葬活动,通过这种仪式缅怀祖先,同时传授相关的生产生活技能和团结互助的观念.因此,景颇族人把长者的死视为光荣,送魂仪式像操办目瑙纵歌节一样热闹,在今天看来,它所用的时间及它的繁琐事来讲,甚至比举办目瑙纵歌节的规模要大.可以通过他的送魂仪式规模了解亡者的一生.送魂仪式它的意义主要是追忆死者生前的友情和事迹来教育后人.其丧葬活动中的“送魂仪式”在社会发展过程中逐步形成了景颇族民族文化的根和民族精神的魂.景颇族的送魂仪式是景颇族人们通过记忆,摹仿一代一代传承下来的.送魂仪式通常在葬礼后另行时间举行,特殊情况下可以在葬礼后或死后三天时间举行.有的葬礼可以延很长时间,但人死后要举行送魂仪式,如果还没有举行送魂仪式,先把亡者的灵魂到祖先最初居住的地方,与先人的灵魂欢聚.做送魂仪式时,董萨(祭师)在把亡者的魂从他的祖宗魂界叫来,亡魂才能再次举行送魂仪式.景颇族老人的丧葬仪式很热闹,晚上跳嘎嘣舞(丧葬舞),白天跳嗯动舞(目瑙舞).送魂仪式的最后一天还有乐那弄(金斋斋)活动,有时候按需要还跳赌入开路舞.本寨和邻寨及亲亲戚戚每家都背来糯米包饭,水酒来参加送亡魂活动.
送魂仪式一般第一天叫嘎热能杖乱(karoi nnumjang lon),当天是做嘎热捧和能杖,做好后董萨就叫亡魂坐在能杖上面,把主人家的崩阔礼蓝念给他,接着就念丈人家的,最后念姑爷家的.第二天插宁蓝挡宽(宁蓝旗子),竖无空撕拉伦(U hkrung sumla lun, ninglam danghkon sharot木图鸡). 当天的事就是竖木图鸡和插宁蓝旗子,一般来说旗子按老人的岁数从四杆开始,一对对旗杆从院场往住房延伸,岁数大的旗子插到房子左右两边,甚至插到房屋背后,有的六对,有的八对,有的十对,十二队,甚至更多.一对旗杆配备一只木鸡,这样要是八杆就四对木鸡,有几对木鸡跳金斋斋的人就有几对.完成所有事项后,董萨就念嗯懂日幕展,开始跳嗯懂舞.第三天是龙崖嘎念(Lupra ganyen),是去看建魂房地方,看好魂房地后就竖起柱子等,魂房建在亡者墓地旁边.当天晚上本寨人家家户户背蹦阔礼蓝(Bunghko lit)给亡者,等董萨念完后,开始跳丧葬舞,跳到通宵达旦.第四天是肯张敢(HKinchyang gap), 就是去完成未建好的魂房,挖坟沟.当天晚上其他地方的亲戚,邻寨人背蹦阔礼蓝来,非常热闹,晚上继续跳丧葬舞.最后一天是送魂的日子,也是最热闹的一天.白天来参加的人们基本都去魂房热闹,魂房建好后,来宾开始跳象脚鼓舞.跳金斋斋舞的人画好装后来到魂房,他们人全身画满了花纹,让别人认不出是谁,他们完成了传统事项后,在人群中跳来跳去,挑逗姑爷种及亲朋好友,他们从魂房跳到到亡者家中,跳到天黑方才结束.下午去建魂房的人回到亡者家中又开始跳恩懂舞,直到夜幕来临.晚上董萨把死者的亡魂念送到祖先们在的地方.当天晚上把亡者的灵魂送走后就不在跳丧葬舞.
作者:孙志荣 Ka ai:Alat Gun Ong


text:
( Anhte a Ning baw gaw karai kasang rai nga ai )Anhte NZ nga ai j.w shani gaw lahta na tang madun da ai hte maren du na January 10 hta ndai lamang hpe galaw sa wa na ga ai . Nang ngai hpu nau ni yawng mung shang lawm myit dum ga ngu gasaw dat ga ai law .
Mung kan jut shara shagu hta shanu nga ai tsaw ra ai J.W myusha ji nban ni yawng hpang de gasaw lajin dat ai . 2009 ning na Jinghpaw Mung daw masat nhtoi hta Nang ngai hkum dingdek nan anhte a Mung dan ngwi pyaw sim sa wa na matu tinang du ai shara kawn aja awa kyuhpyi myit dum ga ngu gasaw dat ai law.
Kyu hpyi ai lamang hpe hkying hkum 24 lusha gam let wuhpung wuhpawng hku rai rai tinang ding hkrai hku rai rai galaw sa ga ngu gasaw dat ai law.
Madung dat na kyu hpyi na matu gaw ..
Mung kan jut shara shagu hta shanu nga ai tsaw ra ai J.W myusha ji nban ni yawng hpang de gasaw lajin dat ai . 2009 ning na Jinghpaw Mung daw masat nhtoi hta Nang ngai hkum dingdek nan anhte a Mung dan ngwi pyaw sim sa wa na matu tinang du ai shara kawn aja awa kyuhpyi myit dum ga ngu gasaw dat ai law.
Kyu hpyi ai lamang hpe hkying hkum 24 lusha gam let wuhpung wuhpawng hku rai rai tinang ding hkrai hku rai rai galaw sa ga ngu gasaw dat ai law.
Madung dat na kyu hpyi na matu gaw ..
- Anhte a Mungdan ngwi pyaw sim sa wa na matu .
- Hten run nga sai anhte a Buga gin ra a matu .
- Amyu shalam hta woi awn nga ai anhte a Ningbaw ningla ni karai kasang kaw na Machye machyang lu la let, myu sha ni hpe woi awn jasat wa lu na matu.
- Jinghpaw Wunpawng myu shani myithkrum gahkin gumdin wa na matu.
- Karai kasang miyt dik myit ra ai aMyu , Mungdan , Ningbaw ningla ni byi tai wa lu na matu.
- J.W Myu sha ni hpaji hparat hta chye chyang kung hpan walu na matu.


text:
Saturday, January 8, 2011
Posted by Mawunla at 10:20 AM 0 comments
Labels: Interview
Monday, October 26, 2009
Jing Hpaw slang ni Bush hte sa hkrum
American mungdan Texas mare kaw shanu nga ai jinghpaw salang ni rai nga ai Slg. N-Dayu Sut Nau, Slg. Maran La Hpum hte Shy. Lamau Ah Ling ni gaw 26 Oct. 2009 shani hta e laiwa sai American Gumsan wasa George W. Bush ,Colin Powel, New York Mayor usa Rudy Giuliani zawn re ai ning baw usa ni woi awn bawng ban ai zup hpawng kaba de sa du shang lawm wa sai lam na lu ai.
Ndai Jinghpaw salang ni gaw George W. Bush, shi a Gumsan magam lam hte seng nna tsun sang lang dan ngut ai hpang, Wun Pawng myu sha lam hte seng nna shi galaw lai mat wa sai lam ni hpe ram ram wa n-gun nlu, myit ndik ai lam ni hpe jinghpaw salang ni shada bai jahkrup ding lik lai wa sai.
Ndai Jinghpaw salang ni gaw ndai zup hpawng kaba ngut ai hpang wunpawng myu sha lam hte seng nna matut galaw sa mat wa na lam ni hpe masing jahkrat hpang wa masai.
Du wa na November shata hta e mung Washinton D.C shara kaw Mrs. Clinton woi awn galaw na Genocide lam hte seng ai zup hpawng kaba hta e mung sa jahkrum bawng ban na matu lajang da ma ai hpe na lu ai.
Matsing: : Ndai salang ni woi awn ai ndai hpawng de ngai hpe mung mahkrum madup lu na matu woi sa ai re majaw ndai lam hte seng nna npawt ndung hkren yawng na la lu sai rai.
Posted by Mawunla at 5:35 PM 1 comments
Labels: About Education, Activities
Monday, October 19, 2009
Contact us
kgnblog@gmail.com
Posted by Mawunla at 5:18 PM 0 comments
Labels: Contact us, Home
Sunday, February 17, 2008
Union Day of HBurma
Posted by Mawunla at 3:44 AM 0 comments
Labels: Home, Video news
Sunday, February 3, 2008
Hpyen dap a roi rip hkrum ai num sha 2 Thai mung de du
Posted by Mawunla at 5:10 PM 0 comments
Labels: Home, Kachin Vocabulary
Kachin Rawt malan manau poi laiza kaw galaw
Wun Pawng manau poi hpe hkyik hkam la ai hku lai za mare kaw galaw nga sai rai. Manau poi hpe feb 2 kaw na feb 5 rawt malan nhtoi shani du hkra matut galaw mat wa na re ngu BBC shi ga hpe lahkap nna chye lu ai
Posted by Mawunla at 4:52 PM 0 comments
Labels: Home, Labau, Photo Gallery
Sunday, January 20, 2008
Peru music in Bukit Bintang
Malaysia mung dan a Hkawm sa hkawm wa law dik la ai (Bukit Bintang) ngu ai shara kaw mung kan shara shagu na yu ngwi shayi shadang sha ni ndai zawn rai manu jahpu nla ai sha shangwi shapyaw nga ma ai.
Dai zawn rai shangwi shapyaw ai shaloi shan hte a CD alburm ni hpe shawa chye hkra kalang ta shapoi shabra ai rai lu ai.
Ndai gaw south america (Peru) mung dan na Band langai rai nga ai.
Posted by Mawunla at 4:53 AM 0 comments
Labels: Home
Thursday, January 17, 2008
KDO salang ni American Immigration dat kasa hte hkrum
American mung dan LIRS (Lutheran Immigration And Refugee Service ) Project Coodinator lit hkam Hpu nau hkang myu sha Sara Paul Uk ngu ai wa Malaysia mung dan de du sa nna myen mung na myu baw sang shagu hte hkrum tsup zup hpawng hpe lai wa sai 16.01.08 ya shani 7:00pm hta galaw lai wa sai.
Shi du sa ai lam madung gaw Malaysia kaw du nga ai myen mung refugee ni hpe sa gawan ai rai nna, ra ai lam ni hpe seng ang ai Malaysia UNHCR rung de tang madun na matu rai nga ai.
Uhpung uhpawng shagu ra ai lam ni hpe tang madun nna zup hpawng hpe shana 10:00pm daram hta hpung dim dat ai.
Lak lai ai lam gaw Hpu nau hkang myu sha rai tim wun pawng jing hpaw myu sha ni hte grai hku hkau ai hpe mu lu ai. Malaysia mung dan Wun Pawng tsin yam ni hpe garum madi shadaw ya nga ai KDO rung de mung 3 lang tup sa du gawan nna ra ai lam ni hpe hku hku hkau hkau bawng ban hpa ji jaw la lai wa sai rai.
Posted by Mawunla at 4:06 AM 0 comments
Labels: Home


text:
T.V one shiga dap hte rau N Z K C ningbaw Slg.Lakang Dau Hkawng
Mung kanting hta 2008 ning na data collection tsin yam masha ja hpan gaw wan 10 jan (over 10 milion) rai nga ai.New Zealand mung dan hta mung asuya ni mung kan tsin yam nhtoi hta hpun hkai ma ai.hpun hkai ai a la chyum gaw tsin yam ma sha ni tsawm htap wa ai hte lani hte lani galu kaba ring chyin gan ga sawa na lachyum hpe sha leng let shing gyim myit hte galaw ai la chyum rai nga ai.NZ mung dan asuya gaw World Refugee Day hpe grai manu sha dan ai hte galaw ma ai. New Zealand Kachin Community hku nna tsin yam nhtoi hta kabu gara hte shang lawm wa sai20/06/08 ja hpawt daw 9:00am htaNZKC aNing Baw Slg.lakang Dau Hkawng kaw nna T.V One news kaw Tsim yam lam hte seng nna myen mung masha yawng a malai ga sha ga sang lang dan lai wa sai.Asuya ni ndai hku woi galaw ai a yaw shada ai lamgaw NZ mung dan ma sha yawng hpe Refugee lam hpe grau nna chye na sha ngun ma yu ai majaw rai nga ai.Auckland mare kaba hta NZKC hku nna ti nang a Culture dance hte shang lawm sai.Wellington mare kaba hta mung NZKC a Ning baw Slg.L.K Dau Hkawng kaw nna 5:00pm hta Africanistan na du sa ai tsim yam ma sha nnan ni hpe kabu gara let hkap tau hkalum la sai. NZ mung dan asuya gaw tsim yam ma sha hpe hkap la ai lam gaw laning mi hta marai 750 rai nga ai.Myen mung dan na tsim yam masha nnan hkap la ai lam hpe jahkring kau nna Butan mung dan tsim yam ma sha hpe bai hkap la hpang taw sai.World Refugee Day hta Myen mung dan laru tsim yam hpe la kap let NZ asuya hku nna Myen mung tsim yam ma sha nnan hpe bai hkap la ya na matu Slg.L.K Dau Hawng woi awn let Seng ang ai New Zealand Refugee Service de lai ka bang let tang shawn ai lam hpe galaw lai wa sai. An hte W.P tsim yam ma sha ya yang e India UNHCR,Thailand Refugee Camp hte Malaysia UNHCR kaw e marai 5000 jan nga ai hpe chye lu ai.Butan mung dan tsim yam masha ni hpe gaw Nepal mung dan hta hpaw da ai UNHCR rung kaw nna hkap la sha lai taw nga ai.Myen mung dan tsim yam masha ni Nepal mung dan UNHCR rung kaw dai ni du hkra kadai mung nsa shi ai hpe UNHCR kaw nna lakap let chye lu ai.an hte W.P tsim yam ni ya yang e Nepal mung dan UNHCR rung de sa yang grai kaja ai aten rai nga ai.
စကၤာပူကေန ကရာေတးေရႊတံဆိပ္ယူၿပီးျပန္လာတဲ့ Kachin
5 weeks ago


text:
De/
Tsawra hkungga ai,
Jinghpaw shiga dap ni yawng ngwi pyaw hkam kaja nga mu ga!
Dai ni 19 January 2015 ya shani, Myen Hkring Mang Rung nga ai, Belgium mungdan Brussels mare kaba kaw nga ai Myen Hkring Mang Rung hta anhte Netherlands mungdan hta shanu nga ai Wunpawng myu sha ni kawn n-gun madun lata sharawt hpyi shawn ai lam hpe galaw la lu saga ai. Ndai lamang hta Mon, Rakhai, Sam, Kayin hpu nau ni hte NLD ni mung sa du shang lawm ai, yawng rai yang marai 51 tup re.
19 january shata hta roi rip sat hkrum ai, KBC a hpaji sasana Sarama yan a manghkang hpe ya na Thein Sein asuya kawn teng teng man man lawan ladan sawk sagawn nhtawm, seng ang ai ni hpe ahkyak la ya na matu madung yaw shada let sa hpyi shawn ai re. 19 nov 2014, Laiza KIO hpyen du jawng hpe sinat kaba hte gap bun ai majaw, jawng ma 23 tup hkrat sum mat ai hpe mung lawan mahtai jaw hparan ya na matu.
Hpyen yan ni hpe mara kata rim zing-ri sat, htawng bang ai lam ni tsep kawp n galaw na matu hte, hpyen yen ni hpe garum jaw ai malu masha, arung arai ni hpe gashun mya la, lagu la ai ni n-galaw na, bai nna hpyen yen ni hpe garum la nga ai u-hpu u-hpawng ni hpe pat shingdang ai lam, dingbai ding-na jaw ai lam ni tsep kawp n galaw na matu. Mare masha ni hpe bawm tam jak, kaduk shingna hku nna jai lang ai lam ni tsep kawp n galaw na matu.
Dai ni byin nga ai majan mang hkang yawng gaw mung masa a majaw byin ai lam hkrai re majaw, mung masa lam hpe myit hpraw san seng ai hte woi hparan na matu.
UNFC hte NCCT kawn woi awn galaw sa ai lam ni yawng hpe anhte Netherlands du wunpawng myu sha ni yawng tsep kawp madi shadaw ai lam tang madun ai.
Dai majaw anhte Jinghpaw mungdaw, kachin sub-state hte kaga ethnic state hkan shara la, du jat ding yang rai nga ai Myen dap yawng hpe tsep kawp lawan dawp kau ya na matu.
Dai ni byin tai nga ai Myen munghpawm mungdan gaw anhte bum nga masha ni rai nga ai Kachin, Shan hte Chin myu sha ni myit hkrum lata masat htu ai Panglong ga sadi kawn hpang wa ai re majaw, Panglong ga sadi hpe manu shadan, rap ra ai tara hte jet ai munghpawm mungdan hpe chyawm gaw gap sa wa lu na matu ni hpe hpyi shawn lai wa sai re.
Shana ai,
Slg. Mwihpu Bawk San
Ningbaw KCNL (Kachin Community the Netherlands)


text:
Vietnam mungdan e num lahkawng hta jigrawng kawa nna byin ai Mak Hkalawng Chyang kumla hte bung ai, ‘Zika virus’ ana byin taw sai hpe asuya Hkamja Dap kaw nna mani April 5 hta ndau dat sai re.
Nha Trang ngu ai panglai makau mare na asak 64 ning gumgai langai hte Ho Chi Min mare kaba na asak 33 ning ma hkum hte kanu num re.
Shan gaw March shata htum wa de hkum gahtet ai hte hkum gaya wa ai majaw masum lang tsi jep yu yang Zika ana kanu rawng ai hpe mu ai lam chye lu ai.
Raitim, yan ten dai kanu num yan hkam ja wa sai hte shan hte seng ai nta masha ni hpe mung jep yu ai shaloi ana n mu ai lam asuya ndau hta tsun sai.
Ndai Zika ana gaw masha kaba ni hta byin yang hpa n byin tim, ana kap ai kanu kaw nna shangai wa ai ma gaw bawnu n hpring ai sha shangai wa ai re.
Asha dan kata Miwa, Htai, Dingda Korea, Bangladesh hte ya Vietnam du hkra Zika ana chyam bra nga sai re.
Maning kaw nna ndai Zika ana dingda Amerika, Brazil mungdan e laja lana chyam bra wa ai hta, ya ten mungkan shara shagu de chyam bra nga sai lam, Mungkan Wunpawng Hkamja Dap (WHO) tsun ai re.
Zika ana hte seng nna makawp maga tsi (vaccine) hte shamai shatsai tsi ni ya ten du hkra n nga shi nna galaw shakut nga dingyang naw rai nga ai re.


text:
时间:2017-03-25 10:53:27 来源:德宏团结报
Do gaji shi langai Nga sat nga sa asat tara tot lai ai hpe ari jo ai lam
№126 Nga sat nga sa hta lahpot lama awa aga rai, pyo sha shachyut, yuk jahtuk re rai hkan galo hkom rai nna, n-gaja ai mu shabyin dat ai ni hpe go, sadi ga jo shing nrai na-du sadi ga jo ai ari jo na. Masa na-du ai hpe go, pati hpung gata na aya dom kau ya ai ari jo na.
№127. Masha ni hte nse nsa mu galo nna, n-gaja ai bungli shapro dat ai hpe go, sadi ga jo shing nrai na-du sadi ga jo ai ari jo na. Masa nau n song ai hpe go, pati hpung gata na aya dom kau ya ai ari jo na.Masa na-du ai hpe go, pati jahpan shapro kau ai ari jo na.
Ahko ahkang lang nna bau maka la masha, hkan shingnan nang masha ni shing nrai gaga masha ni hte nse nsa lam galo nna, n-gaja ai bungli shapro dat ai ni hpe go, sadi ga jo shing nrai na-du sadi ga jo ai ari jo na. Masa loi song ai ni hpe go, pati hpung gata na aya dom kau ya shign nrai pati n shapro kau ai yu maram ai ari jo na. Masa na-du ai hpe go, pati jahpan shapro kau ai ari jo na.
№129 Gaga hpong shingra sari, dinghku sari tot lai ai lailen hpe go, masa ko yu nna sadi ga jo ai ko nna pati jahpan shapro kau ai ko du ai ri jo na.


text:
ROSARY A LAM
Nawku hpung gaw Rosary hpe hkungga manu shadan ai lam hpe lai wa sai tsaban law law kaw na galaw hkrat wa sai. Rosary hti ai lam gaw hpung masha ni a matu makam masam ga langai rai nga ai hte manu dan dik ai kyu hpyi ga langai rai nga ai.
Spain mungdan hta laiwa sai tsaban 13 ram kaw San Pra ai Dominic ngu ai nga lai wa sai, Rosary hti ai lam gaw San Pra ai Dominic kaw na hpang wa ai ngu yang n shut nga ai. Shi gaw Dominican Jau hpung hpe gaw de da nna tara shadik ai wa mung rai nga ai. San pra ai Dominic gaw Fancis mung dan de sasana galaw na hte mara hta lup nga ai ni lawt lam lu na matu sa mat wa ai. Lani mi hta, Chyoipra ai Nu Maria gaw lata hta Rosary hpe jum da let San pra ai Dominic kaw dan pru dan wa sai. Nu Maria shi hpe tsun ai gaw Rosary hti ai a marang e mara hta lup nga ai ni myit yawn malai lu wa na lam hte Karai Kasang kaw na shaman chyeju ni hkam la lu na lam hpe tsun dan lai wa sai. Bai Nu Maria gaw “ N dai gaw Na a matu Ngai jaw ai manu daw dan n lu ai kum hpa re “ nga tsun let San pra ai Dominic hpe Rosary jaw da sai. Dai kawn San pra ai Dominic gaw hpung masha ni hpe Rosary gara hku hti ra ai lam ni hpe sharin ya lai wa sai.
1858 ning hta Chyoi par ai Nu Maria gaw Francis mung na Lourdes mare hta San pra ai Bernadette kaw Rosary hpe lang let bai dan pru dan lai wa sai. 1917 ning hta mung Portugal mung dan na Fatima mare hta Chyoi Pra ai Nu Maria gaw Rosary hpe lang let ma kasha masum kaw bai dan pru dan lai wa sai. Dai shaloi Nu Maria gaw “ Ngai gaw Rosary a Hkawm Hkam jan rai nga n ngai” nga tsun lai wa sai. Bai Mungkan masha ni shut hpyi mara kaw na myit yawn myit malai lu na lam hte, Karai Kasang hpe shayawn kau ai kaw na hkyamsa lu na matu Rosary hti na hpe tsun shadum lai wa sai.
Kabu gara ai mung sung ga sung:(bat 1 hte 6 ya)
Lamu Kasa ga shana ai (Lk 1/26-38)
Kana San Elizabeth kaw gawan ai (Lk 1/39-45)
Madu Yesu shangai wa ai (Lk 2/1-7)
Ma Yesu hpe ap ya ai (Lk 2/21-40)
Nawku htingnu hta Yesu hpe mu la ai (Lk 2/41-50)
Nhtoi a mung sung ga sung:(bat mali ya)
Madu Yesu Kashin kamun hkam ai (Mt. 3:13-17)
Hkanan mare na Num hkung ran poi shabyin ai (Jn. 2:1-12)
Madu Yesu Karai Kasang a mungdan lam hkaw tsun ai (Mk1:15;Mk2:3-13; Lk 7:47- 48)
Madu Yesu n sam galai hpung shing kang madun ai. (Luke 9:28-35)
Chye pra hkum hpe shabyin da ai. (Mk 14:22-25; Jn 13:1)
Yawn hkawn ai mung sung ga sung:( bat 2 ya hte 5ya)
Madu Yesu tsanlun sun hta myitru myittsang hkrum ai (Luke 22:39-46)
Madu Yesu hpe anu gayet ai (Jn 19:1)
Madu Yesu hpe ju janmau shagup ya ai (Mk 27:27)
Madu Yesu U dang hpai ai (Jn 19:17-22)
Madu Yesu U dang hta jen noi si hkrum ai (Lk 23:44-49)
Hpung shing kang rawng ai mung sung ga sung:( bat 3 hte laban )
Madu Yesu Si ai ni kaw na hkrung rawt wa ai (Jn 20:1-18)
Madu Yesu Sumsing Lamu de lung wa ai (Luc 24/50-53)
Chyoipra ai Wenyi yu hkrat wa ai (Act 2:1-13)
Nu Maria hpe lamu de woi la ai (Pope Pius XII : Assumption Dogma 1950)
Nu Maria hpe Lamu hkaw hkam jan dang da ai. (Rv 12:13)
Mut Tsawm
No comments:
Subscribe to: Post Comments (Atom)


text:
Ndum shani sha naw nga yang NZ Kachin ngu ai shing teng amying hte blog hpe gyin shalat ka mara hpang ai laning mi ladu hkrum sai hku re.Chye chyang la na blog hpe ka ai mung nrai n-ngai dai ni na ten hta ra nga ai hta hkan na ntai nmai nkung nkyang tim lu ai atsam hte shakut shaja nga ai hku re.Dai majaw ladu hkrum chye ju shakawn ai lam hpe lawu na hte maren galaw dat sai .
Shawng n-nan ndai ding hta mungkan ntsa hta JINGHPAW WUNPAWNG ngu ai shing teng amying hpe jaw ya let gum rin gumrat gan ga sa wa na matu hpan da ya sai hpan wa sagya chye wa ning chyang karai wa a chye ju hpe na chying shakawn n-ngai.
Ndai Mungkan ntsa hta JINGHPAW WUNPAWNG amyu sha langai tai lu ai majaw na chying wa arawng la n-ngai.
Nhkrak tim myit galu hte NZ Kachin blog hpe sa hti sachyai ai tsaw ra ai JINGHPAW WUNPAWNG myusha ji nban yawng hte hpe grai chyeju dum ga ai .
Nchye nchyang yak hkak ai ten hta myit galu hte garum hpaji jaw la ai kachin bloggers help desk Hkau shanghtin Seng ja ,Hkau shang lawt hte tsaw ra ai nlaw shi ai jinghpaw wunpawng blogger myit rum manaw manang ni yawng hpe nachying wa chye judum n ngai. Matut na mung ndai NZ kachin blog hpe ngun jaw la marit,hpaji jaw la marit ngu tsawra ai JINGHPAW WUNPAWNG amyu sha ni yawng hpe gasaw dat n-ngai law.
NZ kachin Blog shangai dai daw ai laning mi hpring sai
Ndum shani sha naw nga yang NZ Kachin ngu ai shing teng amying hte blog hpe gyin shalat ka mara hpang ai laning mi ladu hkrum sai hku re.Chye chyang la na blog hpe ka ai mung nrai n-ngai dai ni na ten hta ra nga ai hta hkan na ntai nmai nkung nkyang tim lu ai atsam hte shakut shaja nga ai hku re.Dai majaw ladu hkrum chye ju shakawn ai lam hpe lawu na hte maren galaw dat sai .


text:
Jinghpaw mahkawn
To download JINGHPAW MAHKAWN, click on the Download button
Download
Android phone lang ai ni gaw Android Ebook reader tucia photo enhancements ngai ex. Blog kaw e tinang a ningmu hte masha law law chye ging ai lam ni hpe tinang nan mara mayu tamiz auditivo neonatal pdf ni mung matut mahkai la ga ngu htet dat jinghpaw mahkawn. Naw ku jawng de mahkawn buk n kam jinghpaw mahkawn sa jinghpaw mahkawn ni a matu mung tinang lang ai handset or tablet kaw n dai hpe bang da jang n tsang ra sai. Ndai Blog kaw mara da ai post ni law malawng gaw kaga website ni hte facebook hkan jinghpaw mahkawn yawng chye mai ai,chye ging ai lam ni hpe bai garan gachyan ya ai jinghpaw mahkawn rai nga ai. Yawng hpe grai chye ju kaba sai. Mobile Phone,Tablet ni kaw na mai hpaw lang ai Nawku Mahkawn Mangwi Buk Jinghpaw Hkalup Hpung - Kachin Channel Kachin Channel de sa du ai ni yawng hpe kabu gara hkap tau la ga ai. Als je op de website klikt of op de website navigeert, ga je ermee akkoord dat we op en buiten Facebook informatie verzamelen via cookies.
Jinghpaw mahkawn
Jinghpaw mahkawn
Jinghpaw mahkawnNaw ku jawng de mahkawn buk n kam lang sa ai ni a matu mung tinang lang ai handset jinghpaw mahkawn tablet kaw n dai hpe bang da jang n tsang ra sai. Mobile Phone,Tablet ni kaw na mai hpaw lang ai Nawku Mahkawn Mangwi Jinghpaw mahkawn Jinghpaw Hkalup Hpung - Kachin Channel Kachin Descargar virtual girl hd full strips completos de sa du ai ni yawng hpe kabu gara hkap tau la ga ai. Ts-l532u driver hpe grai chye ju kaba sai. Android phone lang ai ni gaw Android Ebook reader langai ngai ex. We gebruiken cookies om inhoud en advertenties relevanter te maken en je een veiligere ervaring te bieden. Adobe reader for android,Office suite hpe bang da jinghpaw mahkawn PDF file hpe SD jinghpaw mahkawn shing nrai Phone storate ,tam n yak na matu tinang matsing loi na folder kaw bang da nna mai hpaw hti ai.
Jinghpaw mahkawn
Blog kaw e tinang a ningmu hte masha law law chye ging ai lam ni jinghpaw mahkawn tinang nan mara mayu ai ni mung matut mahkai la ga ngu htet dat ai. Meer informatie, zoals over jinghpaw mahkawn je je instellingen kunt aanpassen, vind je hier:. N dai PDF file hte galaw da ai mahkawn buk hpe Mobile Handset,Tablet ni hte grai lawan ai hku mai hpaw yu ai. Ndai Blog kaw mara da ai post ni law malawng gaw kaga jinghpaw mahkawn ni hte facebook hkan na der tod im reisfeld pdf chye mai ai,chye ging ai lam ni hpe bai garan gachyan ya ai lam rai nga ai. Naw ku jawng de mahkawn buk n kam lang sa ai ni a matu mung tinang lang ai handset or tablet kaw n dai hpe bang da jang n tsang ra sai. N dai PDF hpe aten la galaw da ai mying n chye ai wa hpe mung jinghpaw mahkawn chye ju dum ai lam tsun mayu nngai.
Jinghpaw mahkawn
N dai PDF file hte galaw da ai mahkawn buk hpe Mobile Handset,Tablet ni hte grai lawan ai hku mai hpaw yu ai. Jinghpaw mahkawn phone lang ai ni gaw Android Ebook reader langai ngai ex. N dai PDF hpe aten la galaw da ai mying n chye ai wa hpe mung grai chye ju dum ai lam jinghpaw mahkawn mayu nngai. Naw ku jawng de mahkawn buk n kam lang sa jinfhpaw jinghpaw mahkawn mah,awn matu mung tinang lang ai handset or tablet kaw n dai hpe bang da jang n tsang ra sai. Yawng hpe grai chye ju kaba sai. Als je op de website klikt of op de website navigeert, ga je ermee evette buffet crampon saxophone serial number dat we op en buiten Facebook informatie verzamelen via cookies. Mobile Phone,Tablet ni kaw na mai hpaw lang ai Nawku Mahkawn Mangwi Buk Jinghpaw Hkalup Hpung - Kachin Channel Kachin Channel de sa du ai ni yawng hpe kabu gara hkap tau la jinghpaw mahkawn ai.
Download
jinghpaw mahkawn


text:
时间:2017-11-01 16:49:30
Myvipo sangqang daile:“Haizui haimu e lo gvilvang qo nyang yvang zui e lo, qi u loq u lason lazo za zangtung eq myittang sontum mu dvobyvam zhang, zai dumho zui e lo ra qo ka nyi ri adat dong lang”ga e dangzhvum xi gi Zhisham Gamseng zo e hi ma roqyvang lo ang lang be ngvut ra. Zhisham Gamseng yvang anu abvan mai inu iwa ga e ka yuq e myoqdong kisu ngvut e lvang achang qitse gu,yvang nvikjing lo nyi mai yvangzva,yvangnu mo bve e tang ka za bichang gvo lo e ngvut gvilvang, shagut ga e myit bo mu lui, anu abvan mai, haizui haimu lo gvilvang zuibe mu ri adut adong yvang zuidveng losu ngvut ra......
Zhisham Gamseng yvang chuizo byu za ngvut gvilvang, zhong ga e doqra bandoq yu tang, buinum auzo bve ri lummu, sakram zo u ri laming lang zhvang ga e kat biho zhvang lo wu, lauban bve tang ka shigvon myingqi ga e kimyvo myvo lomzo wu ngvut gvilvang, yvumsing gvut e azhe mu kai ga datnyit yu mu lui, yvang dviqdvo ashi u ri azui wu e hai azhoq, gvutdik yahau yvang- yvang. Yvang zhvatdai le:“ Ngo za bise biwu nau be mu ri za asat lo gvo gvo gi chang le” ga myit bo mu lui. Yvang nvikjing lo migang byuze paqzhvi ga e gi dat bikat mvoqse lo nyi be ngvut ra.
Mingma danma ga e lam ge lo mai, yvumsing yvummau Lungchon shut ri anan dvaulo e Mangshi kung myuq um shut ma Gvongseng Samwa tang ma zangseng ga e lo pong mai, kinyi zhe shoq zangzo byu zing le gi myihang,yvumwang king ka buinum auzo wui zing e ja ngonngon nguingui yvang pong ong zhvoi nyi be.
Zhisham Gamseng ga le byuzo xi yuq sumwo,myungwo ga ri ajuq e byunu mu lui, kima qi u tung zhang kimai yvang dvoq ong shoq ga e taqdving myit bo mu lui. Yvang zangseng hi lo pong wu e hi 7zan zo ma, zangzo byu haugi myuq eq dumwe, lezo le byu gi dumshau, yvumsing myvuhu lawam eq zalvang ceyvang labyu ga daibyi bang bo wu le, la-u u zhe shoq zang lezo byu za abo le angvut, zangseng ma le girum bang ri sunwui za shuigai zo ra midvu lvang milaq gi kaka dut wu su. Asu gi, Zhisham Gamseng zo xi, taqdving ga myit bo mu maukung myigung wa labyit jolo ngvut gvilvang, wum o ga e za abyit lang ri gi qopge abe ga e myithing chin mu lui. Piga wuiloq ga e sumdik tum lailo wu tang 1-2zan mai xi 7zan gu, Mingdan dvirva kisu ngonlo zhang, Zhisham Gamseng e piga ga e ri lanyi eq lanyi zhe ong jolo nyi be.
Byu ga e yvumsing imyit ga e za zhvoi nyi zhang, buinum auzo wui eq zagi kimyvo ri lezo byvambyi aq, lede byi ga e za lazhoq lang le ga e mizho, Zhisham Gamseng yvang yvumsing imyit kisu zhvoi zhang, zangseng ma zang lozhe zo bum le byu sheq tungmai langmai ka amyvu zo wui ri, buinyi zhe lo zhe zhaqyvang lo gvam zo ngvam bum agvo. (Gvasu Mashong)


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
San Pra Ai Ni A Labau
Wa Sarabyin Francis a Labau - Daw (3) - (October 16, 2018)
Nawku hpung a labau lam hpe hkap madat la na ten bai du wa magang nga sai hte rau, daini na lamang hta, hpung ting a ningbaw Wa Sarabyin Francis a labau lam hpe mu hti hka ja sawk sagawn lu ai made mi shiga madat ni hpe matut...
5 days 21 hours
Wa Sarabyin Francis a Labau - ( Daw 2) - (October 9, 2018)
Nawku hpung a labau lam hpe hkap madat la na ten bai du wa magang nga sai hte rau, daini na lamang hta, hpung ting a ningbaw Wa Sarabyin Francis a labau lam hpe mu hti hka ja sawk sagawn lu ai made mi shiga madat ni hpe matut...
1 week 5 days
October Shata Hta Rosary Hti Ai Lam, ( 02 Oct, 2018 )
October shata hta Rosary hti ai lam
Hkungga tsawra ai shiga madat nu wa hpu nau ni, October shata hta Rosary hti ai lam hte seng nna, wenyi n gun lu la mu ga, yaw shada let gam garan ya dat lu n ngai....
2 weeks 5 days
Wa Sarabyin Francis a Labau - ( Daw 1) - September 25, 2018
Nawku hpung a labau lam hpe hkap madat la na ten bai du wa magang nga sai hte rau, daini na lamang hta, hpung ting a ningbaw Wa Sarabyin Francis a labau lam hpe mu hti hka ja sawk sagawn lu ai made mi shiga madat ni hpe gam...
3 weeks 5 days
San Pra Ai Wa Sarabyin John Paul II a Labau Lam (Daw 4) 17 Sep 2018.
Pope John Paul II a lam daw 4
Nawku hpung a labau hkap madat la na ten bai du wa magang nga sai. Daini na lamang hta, lai sai lamang hta na la lu sai, nau nna shi ai ten hta sha San Pra ai masha tang da hkrum...
1 month 4 days
San Pra Ai Wa Sarabyin John Paul II a Labau Lam (Daw 3). 11 Sep 2018.
Tsawra hkungga ai Nuwa hpunau ni, nau nna shi ai ten hta sha San Pra ai masha tang da hkrum sai, Wa sarabyin Yawhan Pawlu II a lam hpe yawng a matu wenyi makam masham n gun lu la mu ga, yaw shada let gam garan ya dat...
1 month 1 week
San Pra Ai Wa Sarabyin John Paul II a Labau Lam Daw 2. 04 Sep 2018.
Hkungga tsawra ai shiga madat Nu Wa hpu nau ni, nau nna shi ai ten hta sha san pra ai masha ngu tang da sai Wa Sarabyin John Paul II a lam hte seng nna, makam masham machye machyang rai u ga, matut gam garan ya mayu n ngai....
1 month 2 weeks
San Pra ai Wa Sarabyin John Paul II a Labau Lam (Daw 1) 31 Aug 2018.
Hkungga tsawra ai shiga madat Nu Wa hpu nau ni, nau nna shi ai ten hta sha san pra ai masha ngu tang da sai Wa Sarabyin John Paul II a lam hte seng nna, makam masham machye machyang rai u ga, sawk sagawn hkaja lu ai made mi gam garan ya mayu n...
1 month 3 weeks
San Pra Ai Mother Teresa A Labau Lam Daw 3. 21 August 2018.
Hkungga tsawra ai nu wa hpu nau ni, daini na Nawku hpung labau lam shana ya ai ten hta mung Mohter Teresa a labau lam hta na matsing sum hting da mai ai lam ni hpe bai hkap madat la lu na ga ai....
2 months 1 day


text:
Laiza ginwang, Hka Ya Bum kaw nga ai Tatma (101) Dap Up hte shimlam la ya ai Hk.L.Y (259) dap na Myen hpyenla n-gun (20) daram gaw June 29 ya 8 am ten daram hta Nam San Yang mare de sa du nna, mare kata na masha yawng hpe July 1 shani hpang jahtum tawn nna mare kawn pru yen ya na matu sa matsun ai lam na chye lu ai. Myen hpyenla ni kawn mare kata hte makau grupyin sumla ni gayet la nna shana de daw hta Hka Ya Bum maga bai nhtang wa sai lam matut chye lu ai.
July 1 ya shani kawn hpang nna Nam San Yang grupyin nga ai mungshawa ni Man Maw hte Myitkyina maga htawt sit nga sai rai nna, ya ten hta Nam San Yang mare kata kaw htinggaw (3) daram sha nga sai lam buga masha langai shana wa ai.


text:
Jinghpaw Mungdaw Mugawng-Hpakan lam Gauri mare Nawku Jawng wang kata de Myen asuya dap ni shara jahkrat nga ai re.Hpyen n-gun 30 daram the Myen hpyen ni gaw Gauri mare Manden Shanglawt Hkristan Nawku Hpung (ICM) jawng wang e dai hpawt September praw 6 hta shang wa ai rai nna, shana de du hkra naw nga taw ai lam, buga masha ni Jinghpaw Shiga Dap KNG de tsun wa ai.
Gauri mare gaw Mugawng hte Kamaing lapran mare rai nna lai wa sai August shata praw kaw nna asuya hte Wunpawng Mungdan Shawnglawt Hpyendap KIA lapran jahkring hkring majan byin ai shara mung rai nga ai re.
Bai nna, Jinghpaw mungdaw sinpraw Waimaw ginwang KIA Dung 3, Sadung ginra de mung asuya dap ni n-gun jat shamu shamawt nga dingyang re lam ginra masha ni tsun nga ai.
KIA bawm hta asuya hpyenla 3 siHugawng Pa, Ledo lam Shahtu Zup ja maw hta shamu shamawt nga ai Myen hpyen ni mani September praw 5 ya shani KIA bawm kapaw la nna marai 3 si, kaga marai 4 hkala hkrum ai lam ginra buga masha ni tsun ai.
Dap mying n chye ai dai Myen hpyen hpung gaw Shahtu Zup mare sinna, KIA Dapdung 14 ginra Hka Dap Zup ja maw maga shang shamu ai kaw KIA a bawm kapaw hkrum ai rai nga ai.
August shata praw kaw nna, Shahtu Zup ja maw de tatmadaw Myen hpyendap gaw laja lana majan baw gasat wa ai majaw KIA Dung 14 hte ya ten du hkra gasat gala majan ni byin nga ai re.
Lai wa sai bat, August 31-September 4 laman, Nepyidaw e ‘Tsaban 21 Panglong Zuphpawng’ galaw nga ten Myen hpyendap gaw Hugawng Pa KIA Dapba 2 ginra Danai de hpyen n-gun wa jat ai lam ni galaw wa sai re.


text:
Shaning 50 ning jan e shawng na mungshawa ra lata ai gumsan magam hpe dai ni Naypyidaw Pyihtaungsu Hluttaw hta Slg.jan Aung San Suu Kyi a kam hpa dik ai Slg. Htin Kyaw hpe madi shadaw me law dik htum hte lata san dat sai re.
Matut nna gumsan magam malai 1 hku nna hpyendap masha Slg. Myint Swe hte gumsan magam malai 2 hku nna NLD masha Hkang amyusha Slg. Herny Ban Hti Yu, yan hpe lata shagrin dat sai.
Gumsan magam lata hkrum ai Slg.Htin Kaw gaw madi shadaw me 360 law dik, ningtau gumsan magam 1 Slg. Myint Swe gaw me 213 hte Slg. Henry Ban Hti Yu gaw me 79 hte Rapdaw kaw nna shatsam dat ai lam rai nga ai.
Rapdaw lahkawng pawng dat kasa 664 nga ai kaw na dai ni na zuphpawng hta yawng 652 shanglawm let gumsan magam hte ningtau gumsan magam ni hpe me jaw lata ai re.
2008 gawda tara kanu 59 (f) a majaw gumsan magam n mai byin ai Slg.jan Suu Kyi gaw shi kam hpa ai, chyinghkai kanu Daw Khyin Kyi Foundation a ningbaw hte NLD salang, Slg. Htin Kyaw hpe gumsan magam hku nna lata san dat ai lam mung rai nga ai.


text:
Mungdan hte amyu a matu asak ap nawng mat wa sai myit rum share shagan ni hte mungdan a magam bungli a majaw tai hpyen wa a lata hta asak ap nawng mat wa sai mungchying mungshawa ni hpe hkungga, masat masa ai Share Shagan Masat nhtoi lamang hpe Wunpawng mungdan shara shagu kaw galaw nga ai rai nna Laiza muklum Sinpraw Majoi Gawknu kaw mung August (10)ya jahpawt hkying 9:00Am hta galaw la lu sai re.
KIO tingyang Up a Share Shagan ninghtoi shatsam mungga hpe Laiza muklum Uphkang Du Slgkb Sabaw La Zau hti shalai ai hta Shanglawt magam gun ni yawng share shagan ni a tsawm htap ai myit masa, magrau grang ai myit marai, mungdan hte amyu a ntsa sadi dung ai myit jasat, ningtawn ai zai ladat ni hpe kasi kamang la nhtawm tinang gun hpai nga ai Shanglawt Magam bungli hta padang dip ginchyum dat kaja hkra shakut shaja ra ai lam, mungga kaw na na chye lu ai.
Asak ap nawng mat sai share shagan ni hpe hkungga jaw ai masat masa hku nna KIO asuya rung ni jawngni pat ai hte Amyusha Dawn Hkawn , Hpyen Dap Dawng Hkawn ni hpe mung shadaw ka-ang kaw shayu hkungga masat masa jaw ai lam galaw ai.
Share Shagan Masat nhtoi hpe Ningbaw Kaba GOC Lahtaw Zau Seng hkrat sum ai nhtoi 1975 August (10) ya hpe lakap la nna Amyu, Mungdan a matu asak ap nawng mat sai Share shagan yawng a matu myit dum hkungga ai masat nhtoi rai nga ai.
Ndai Masat Nhtoi hpe Laiza muklum kaw sha n-ga, Ginwang Ginjaw , Ginwang Shara Shagu hte mare buga ni hkan mung galaw nna KIO Tingnyang Up a shatsam mungga madat hkamla akyuhpyi ai lam galaw ai re hpe chye lu ai.